Yohane Adiyisɛm 11 NA-TWI - Adansefo baanu no - Wɔmaa me susudua - Bible Gateway\nYohane Adiyisɛm 11\nYohane Adiyisɛm 10Yohane Adiyisɛm 12\nYohane Adiyisɛm 11 Nkwa Asem (NA-TWI)\nAdansefo baanu no\n11 Wɔmaa me susudua bi a ɛte sɛ poma, na wɔka kyerɛɛ me se, “Sɔre na susuw Onyankopɔn asɔredan no ne afɔremuka no na kan wɔn a wɔresom wɔ asɔredan no mu no. 2 Nanso mfa asɔredan no mfikyiri nka ho, efisɛ, wɔde hɔ ama abosonsomfo, na wobetiatia kurow kronkron no so abosom aduanan abien. 3 Mɛsoma m’adansefo baanu a wofurafura ayiasetam, na wɔaka Onyankopɔn asɛm saa nna apem ahanu ne aduosia no mu.”\n4 Saa adansefo baanu no ne ngodua abien no ne akaneadua abien a esi asase a ɛwɔ Awurade anim no so no. 5 Ogya fi wɔn anom bekunkum atamfo biara a wɔpɛ sɛ wɔhaw wɔn no. Ɛno nti, obiara a ɔpɛ sɛ ɔhaw wɔn no, wobekum no. 6 Wɔwɔ tumi sɛ bere a wɔreka Onyankopɔn asɛm no, wɔto soro mu, a osu rentɔ. Wɔwɔ tumi sɛ wɔma nsuten dan mogya. Wɔwɔ tumi sɛ wɔde ɔhaw bɛto asase so mpɛn dodow biara a wɔpɛ.\n7 Na sɛ wɔka wɔn asɛm no wie a, aboa a obefi bun no mu apue no ne wɔn bɛko. Obedi wɔn so akum wɔn, 8 na wɔn amu no agu kurow kɛse no abɔnten so wɔ baabi a wɔbɔɔ wɔn Awurade nnadewa mu wɔ asɛnnua no so no a ɛhɔ din pa de Sodom ne Misraim no. 9 Na nnipa a wofi aman so ne mmusuakuw ne kasa horow ne aman bi so bɛhwɛ wɔn afunu nnansa ne fa, na wɔremma kwan mma wonsie wɔn. 10 Asase so nnipa ani begye sɛ saa nnipa baanu no awuwu. Wobegye wɔn ani na wɔakyɛ wɔn ho akyɛde efisɛ, saa adiyifo baanu no na wɔde ɔhaw bɛtoo asase sofo so.\n11 Nnansa akyi no, honhom a efi Onyankopɔn bewura wɔn mu na wɔasɔre. Na ehu kɛse bɛka obiara a obehu. 12 Afei nne a ano yɛ den fi soro bɛka se, “Mommra soro ha.” Na wɔn atamfo rehwɛ wɔn no, wɔnam omununkum mu kɔɔ soro.\n13 Saa bere koro no ara mu, asase wosowee denneenen, kurow no nkyɛm du mu baako sɛee, na nnipa mpemnsɔn wuwui wɔ asasewosow no mu. Nnipa a wɔaka no bɔɔ hu na wɔkamfoo Onyankopɔn a ɔwɔ soro no kɛseyɛ.\n14 Ɔhaw a ɛto so abien no atwa nanso, hwɛ, ɛrenkyɛ na ɔhaw a ɛto so abiɛsa aba.\nTorobɛnto a ɛto so ason\n15 Afei ɔbɔfo a ɔto so ason hyɛn ne torobɛnto, na nne dennen wɔ soro kae se, “Tumi a wɔde di wiase so mprempren no yɛ yɛn Awurade ne Mesia no de, na obedi hene daa daa.”\n16 Afei mpanyimfo aduonu anan a wɔte wɔn ahengua so Onyankopɔn anim no de wɔn anim butubutuw fam, som Onyankopɔn se, “Otumfoɔ Onyankopɔn a wowɔ hɔ, na wowɔ hɔ dedaw. 17 Yɛda wo ase sɛ wonam wo tumi kɛse so afiti ase redi hene! 18 Abosonsomfo bo fuwii, efisɛ, bere a ɛsɛ sɛ wo bo fuw no adu a ɛsɛ sɛ wobu awufo atɛn. Bere a ɛsɛ sɛ wobɔ wo nkoa, adiyifo ne wo nkurɔfo nyinaa a wosuro wo, akɛse ne nketewa no aba so no adu. Bere adu sɛ wosɛe wɔn a wɔsɛee asase no!”\n19 Onyankopɔn asɔredan a ɛwɔ soro no buei ma wohuu adaka a apam no wɔ mu no wɔ asɔredan no mu. Afei anyinam ne aprannaa paepaee, ɛnna asase wosowee na asukɔtwea pii nso tɔe.


Bible Mu Nsɛm Abusua no Tu Kɔ Misraim - Yehowa Adansefo Intanɛt Dwumadibea\nNA YOSEF ntumi nhyɛ ne ho so bio. Ɔmaa ne nkoa nyinaa fii dan mu hɔ. Na bere a ɛkaa ɔne ne nuanom nkutoo no, Yosef fii ase sui. Wubetumi ahu sɛnea ne nuanom ho dwiriw wɔn, efisɛ na wonnim nea enti a ɔresu. Akyiri yi ɔka kyerɛɛ wɔn sɛ: ‘Mene Yosef. Me papa da so te ase anaa?’\nNe nuanom no ho dwiriw wɔn araa ma na wontumi nkasa. Wosuro. Nanso Yosef kae sɛ: ‘Mesrɛ mo, mommɛn me.’ Bere a wɔbɛn no no, ɔkae sɛ: ‘Mene mo nua Yosef a motɔn no baa Misraim no.’\nYosef kɔɔ so kasaa ayamye kwan so: ‘Mommma ɛnyɛ mo yaw sɛ motɔn me baa ha. Onyankopɔn ankasa na ɔsomaa me baa Misraim ha sɛ mimmegye nnipa nkwa. Farao ayɛ me ɔman no nyinaa sodifo. Enti afei monsan nkɔ nkɔbɔ me papa amanneɛ ntɛm. Na monka nkyerɛ no sɛ ɔmmɛtra ha.’\nAfei Yosef yɛɛ ne nuanom nyinaa atuu, na ofefew wɔn nyinaa ano. Bere a Farao tee sɛ Yosef nuanom aba no, ɔka kyerɛɛ Yosef sɛ: ‘Ma wɔmfa nteaseɛnam nkɔfa wɔn papa ne wɔn mmusua na wɔnsan mmra ha. Mede asase a eye sen biara wɔ Misraim nyinaa mɛma wɔn.’\nSaa na wɔyɛe. Ɛha no wuhu Yosef a ɔrebehyia ne papa bere a ɔne n’abusua nyinaa baa Misraim no.\nNa Yakob abusua ayɛ kɛse. Bere a wotu baa Misraim no na wɔyɛ 70, sɛ wɔkan Yakob ne ne mma ne ne nananom a. Nanso na ɔyerenom baanu ne ebia nkoa pii nso ka ho. Wɔn nyinaa bɛtraa Misraim. Wɔfrɛɛ wɔn Israelfo, efisɛ na Onyankopɔn asakra Yakob din ayɛ no Israel. Israelfo bɛyɛɛ Onyankopɔn nkurɔfo titiriw, sɛnea yebehu akyiri yi no.\nBere a Yosef daa ne ho adi kyerɛɛ ne nuanom no, dɛn na esii?\nDɛn na Yosef de ayamye ka kyerɛɛ ne nuanom no?\nBere a Farao tee sɛ Yosef nuanom aba no, dɛn na ɔkae?\nNa Yakob abusua kɛse te dɛn wɔ bere a wotu kɔɔ Misraim no?\nDɛn na wɔbɛfrɛɛ Yakob abusua no, na dɛn ntia?\nKenkan Genesis 45:1-28.\nƆkwan bɛn so na Yosef ho asɛm a ɛwɔ Bible mu no ma yehu sɛ Yehowa betumi adan adebɔne a wɔde ba ne nkoa so ayɛ no adepa? (Gen. 45:5-8; Yes. 8:10; Filip. 1:12-14)\nKenkan Genesis 46:1-27.\nAwerɛhyem bɛn na Yehowa maa Yakob nyae bere a ɔnam kwan so rekɔ Misraim no? (Gen. 46:1-4)


Забур 91 CARS - Nnwom 91 ASCB\n1Deɛ ɔte Ɔsorosoroni no hintabea\nbɛhome wɔ Otumfoɔ no nwunu mu.\n2Mɛse Awurade sɛ, “Woyɛ me dwanekɔbea ne mʼabankɛseɛ,\nme Onyankopɔn a mewɔ wo mu ahotosoɔ.”\n3Ampa ara, ɔbɛgye wo afiri fidisumfoɔ afidie mu\nne owuyadeɛ mu.\n4Ɔde ne ntakra bɛkata wo so;\nna ne ntaban ase na wobɛnya dwanekɔbea;\nne nokorɛ bɛyɛ wo banbɔ ne wo kyɛm.\n5Worensuro anadwo mu ahunahuna,\nanaa bɛmma a ɛtu awia,\n6anaa owuyadeɛ a ɛba esum mu,\nanaa ɔyaredɔm a ɛsɛe owigyinaeɛ.\n7Apem bɛtotɔ wo nkyɛn mu,\nna ɔpedu bɛtotɔ wo nifa,\nnanso, wo deɛ, ɛrenka wo.\n8Wʼani nko ara na wode bɛhwɛ\nna woahunu nnebɔneyɛfoɔ asotwe.\n9Sɛ wode Ɔsorosoroni no yɛ wo tenabea,\nmpo Awurade a ɔyɛ me dwanekɔbea no a,\n10ɔhaw biara remma wo so,\nna amanehunu biara remmɛn wo ntomadan.\n11Ɛfiri sɛ ɔbɛhyɛ nʼabɔfoɔ a wɔhwɛ wo so no\nabɛbɔ wo ho ban wʼakwan nyinaa mu;\n12wɔde wɔn nsa bɛpagya wo,\nna wo nan rensunti ɔboɔ.\n13Wobɛtiatia agyata ne aprammire so,\nwobɛnante gyataburuwa ne ɔtweaseɛ so.\n14Awurade ka sɛ, “Esiane sɛ ɔdɔ me enti, mɛgye no;\nmɛbɔ ne ho ban, ɛfiri sɛ ɔnim me din.\n15Ɔbɛfrɛ me, na mɛgye ne so;\nmɛka ne ho wɔ amanehunu mu,\nmɛgye no, na mahyɛ no animuonyam.\n16Mɛma nkwa nna a ɛware amee no\nna makyerɛ no me nkwagyeɛ.”\nASCB : Nnwom 91


Asomafo 6 NA-TWI - Asafo mu asomfoyi - Bere bi akyi a na - Bible Gateway\nAsomafo 5Asomafo 7\nAsomafo 6 Nkwa Asem (NA-TWI)\nAsafo mu asomfoyi\n6 Bere bi akyi a na asuafo no redɔɔso no, akasakasa sii Helenifo ne Hebrifo no ntam. Na Helenifo no asɛm ne sɛ, Yudafo no nhwɛ Helenifo no akunafo yiye.\n2 Enti asomafo dumien no frɛɛ asuafo no nyinaa ka kyerɛɛ wɔn se, “Ɛnsɛ sɛ yegyae Onyankopɔn asɛnka kɔkyɛ aduan. 3 Enti anuanom, munyi mo mu nnipa baason a Honhom Kronkron ahyɛ wɔn ma na wonim nyansa na wɔahwɛ aka saa asɛm no. 4 Yɛn ankasa de, yɛde yɛn adagyew nyinaa bɛbɔ mpae aka Asɛmpa no.”\n5 Nnipa no nyinaa penee adwene a asomafo no de bae no so. Enti woyii Stefano a na gyidi ne Honhom Kronkron ahyɛ no ma no, ne Filipo, Prokoro, Nikanor, Timon, Pamina ne Nikolao a ofi Antiokia a waso Yudasom mu no. 6 Wɔde saa nnipa yi kyerɛɛ asuafo no ma wɔbɔɔ mpae de wɔn nsa guu wɔn so.\n7 Nnipa pii gyee asɛm no dii maa wɔn mu dodow no ara bɛkaa wɔn ho. Yudafo no mu pii nso gyee wɔn nkyerɛkyerɛ no dii.\n8 Stefano a Onyankopɔn adom ne tumi ahyɛ no ma no yɛɛ anwonwade ahorow bebree wɔ asafo no mu.\n9 Nanso da koro bi nnipa bi a wofi Yudafo hyiadan bi a wɔfrɛ no ‘Ahofadifo Hyiadan’ no mu a wɔyɛ Yudafo a wofi Kirene ne Aleksandria ne wɔn a wofi Kilikia ne Asia no ne Stefano gyee akyinnye. 10 Nanso, Honhom no maa Stefano nyansa ma ɔde kasae a obiara antumi anka hwee.\n11 Ɛno nti wɔka hyɛɛ nkurɔfo bi ano se, “Yɛtee sɛ ɔreka abususɛm atia Mose ne Onyankopɔn.”\n12 Wɔnam saa kwan yi so maa nnipa no ne mpanyin no ne mmara no akyerɛkyerɛfo no sɔre tiaa Stefano. Wɔbɛkyeree Stefano de no kɔɔ baguafo anim. 13 Afei wɔde nnipa ba bedii adansekurum tiaa Stefano se, “Daa, saa onipa yi ka abususɛm tia yɛn asɔredan Kronkron no ne Mose Mmara no.\n14 “Yɛtee mpo sɛ ɔreka se, saa Yesu Nasaretni no bedwiriw yɛn asɔredan no agu na wasesa yɛn amanne a Mose de maa yɛn no!” 15 Nnipa a na wɔte bagua mu hɔ no nyinaa hwɛɛ Stefano anim na wohui sɛ n’anim hyerɛn sɛ ɔbɔfo.


Onyankopɔn Ahenni—Nea Enti a Ɛho Hia Yesu\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Gun Haitian Creole Hebrew Hiligaynon Hmong (White) Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Latvian Lingala Lithuanian Luganda Luo Macedonian Malagasy Malay Maltese Maya Mazatec (Huautla) Mongolian Moore Nepali Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Tswana Turkish Twi Ukrainian Umbundu Vietnamese Wayuunaiki Xhosa Zande Zulu\nOnyankopɔn Ahenni—Nea Enti a Ɛho Hia Yesu\nBere a Yesu reyɛ asɛnka adwuma wɔ asase so no, nneɛma pii na ɔkaa ho asɛm. Ebi ne sɛnea n’akyidifo bɛbɔ mpae, sɛnea wɔbɛyɛ Onyankopɔn apɛde, ne sɛnea wɔbɛnya anigye a ɛdi mu. (Mateo 6:5-13; Marko 12:17; Luka 11:28) Nanso ade baako wɔ hɔ a na ɛda ne koma so paa, na ɔkaa ho asɛm kyɛn biribi foforo biara. Ɛno ne Onyankopɔn Ahenni.—Luka 6:45.\nƆwɛn-Aban yi mu asɛm a ɛdi kan no ma yɛhui sɛ Yesu asetena nyinaa mu no, ɔkaa “asɛm no, na ɔpaee mu kaa Onyankopɔn ahenni ho asɛmpa.” (Luka 8:1) Ɔnantew twaa akwansin pii faa Israel, na ɔkaa Onyankopɔn Ahenni no ho asɛm kyerɛɛ nkurɔfo. Wɔakyerɛw Yesu asɛnka adwuma no ho asɛm wɔ Nsɛmpa nnan no mu. Wohwɛ mu a, wobɛhu sɛ Nsɛmpa no ka Ahenni no ho asɛm bɛboro mpɛn 100, na emu dodow no ara yɛ Yesu anom nsɛm. Nanso yɛreka paa a, Onyankopɔn Ahenni ho asɛm a Yesu kae no, nea ɛnni Nsɛmpa no mu na ɛdɔɔso.—Yohane 21:25.\nBere a Yesu wɔ asase so no, adɛn nti na na Ahenni no ho hia no saa? Ade baako ne sɛ, na Yesu nim sɛ ɔno na Onyankopɔn ayi no sɛ Ahenni no so Hene. (Yesaia 9:6; Luka 22:28-30) Nanso ɛnyɛ tumi ne anuonyam a Yesu bɛnya na na ɛhia no. (Mateo 11:29; Marko 10:17, 18) Ɛnyɛ nea ɔbɛnya nti na ɔbɔɔ Ahenni no ho dawuru. Yesu dɔ ne soro Agya ne n’akyidifo a wɔyɛ Onyankopɔn apɛde. Sɛ Ahenni no ba a, ɛbɛyɛ nneɛma bi ama wɔn. Ɛno nti na Onyankopɔn Ahenni no ho ahia Yesu abɛsi nnɛ. *\nNEA AHENNI NO BƐYƐ AMA YESU SORO AGYA\nYesu dɔ ne soro Agya paa. (Mmebusɛm 8:30; Yohane 14:31) Suban pa te sɛ ɔdɔ, ayamhyehye, ne atɛntrenee a n’Agya wɔ no, Yesu ani gye ho paa. (Deuteronomium 32:4; Yesaia 49:15; 1 Yohane 4:8) Enti wohwɛ mu a, ade a ɔkyi koraa ne sɛ ɔbɛte sɛ nkurɔfo reka n’Agya ho atosɛm. Atosɛm no bi ne sɛ, brɛ a yɛrebrɛ nyinaa, ɛmfa Onyankopɔn ho na mmom ɔpɛ sɛ yɛhu amane. Ne nyinaa ka ho bi nti na na Yesu ani abere reka “ahenni no ho asɛmpa” no. Ná ɔnim sɛ ɛrenkyɛ, saa Ahenni no bɛtew n’Agya din ho. (Mateo 4:23; 6:9, 10) Dɛn na Ahenni no bɛyɛ de atew edin no ho?\nYehowa nam Ahenni no so bɛyɛ nneɛma akɛse bi a ɛbɛsesa nnipa asetena. Nnipa a wɔyɛ n’apɛde no, “ɔbɛpopa wɔn aniwam nusu nyinaa.” Nneɛma a ɛde saa nusu no ba no, Yehowa bɛyi afi hɔ. Bible ka sɛ: “Owu nni hɔ bio, na awerɛhow ne osu ne yaw nso nni hɔ bio.” (Adiyisɛm 21:3, 4) Onyankopɔn nam n’Ahenni no so bɛyi nnipa amanehunu nyinaa afi hɔ. *\nEnti ɛnyɛ nwonwa sɛ na Yesu ho pere no sɛ ɔbɛma nkurɔfo ate Ahenni no ho asɛm! Ná ɔnim sɛ Ahenni no bɛma nkurɔfo ahu sɛ n’Agya wɔ tumi kɛse, na ɔwɔ ayamhyehye nso. (Yakobo 5:11) Ná Yesu nim nso sɛ, Ahenni no bɛma nnipa atreneefo a ɔdɔ wɔn no ho atɔ wɔn.\nNEA AHENNI NO BƐYƐ AMA ATRENEEFO\nYesu ne n’Agya tenaa soro bere tenteenten ansa na ɔreba asase so. Agya no nam Yesu so na ɛbɔɔ biribiara. Ebi ne ɔsoro nsoromma akuwakuw huhaa ne emu nsoromma a ɛnni ano, ɛne yɛn asase fɛfɛ yi ne emu mmoa nyinaa. (Kolosefo 1:15, 16) Nanso nneɛma a wɔnam Yesu so bɔe nyinaa, “nnipa mma ho nsɛm na na ɛda [ne] koma so.”—Mmebusɛm 8:31.\nWohwɛ Yesu som adwuma a ɔyɛe no a, wobɛhu sɛ nea ɔyɛe nyinaa kyerɛe sɛ ɔdɔ nnipa. Ne som adwuma no ahyɛase pɛɛ no, ɔkaa sɛ wɔsomaa no baa asase so sɛ ɔmmɛka “asɛmpa nkyerɛ ahiafo.” (Luka 4:18) Nanso, ɛnyɛ Yesu ano kɛkɛ na ɔde boaa nnipa. Ɔde ne nneyɛe na ɛkyerɛe sɛ ɔdɔ nnipa. Bere bi, nnipakuw bi twa hyiae sɛ wɔrebɛtie Yesu. Ɔhuu wɔn no, “wɔyɛɛ no mmɔbɔ na ɔsaa wɔn mu ayarefo no yare.” (Mateo 14:14) Ɔbarima bi nso, na yare yayaayaw bi ayɛ no. Ɔkaa biribi kyerɛɛ Yesu a na ɛkyerɛ sɛ ɔgye di sɛ Yesu pɛ nko ara a, ɔbɛtumi asa no yare. Ɔdɔ nti, Yesu huu no mmɔbɔ ka kyerɛɛ no sɛ: “Mepɛ. Wo ho mfi.” Enti ɔsaa no yare. (Luka 5:12, 13) Bere a Yesu hui sɛ n’adamfo Maria resu ne nua Lasaro a wawu no, “osii apini,” “ne ho yeraw no,” na ‘osui.’ (Yohane 11:32-36) Afei Yesu yɛɛ biribi a obiara anna anso ho dae. Ɔnyanee Lasaro a wawu nnanan no baa nkwa mu bio!—Yohane 11:38-44.\nNá Yesu nim sɛ mmoa a ɔde maa nkurɔfo saa bere no rentena hɔ afebɔɔ. Ná ɔnim sɛ wɔn a ɔsaa wɔn yare no bɛsan ayare, na wɔn a ɔnyanee wɔn no nso bɛsan awu. Nanso, na Yesu nim sɛ Onyankopɔn Ahenni no ba a, ɛno de, ɛbɛtu saa haw no nyinaa ase korakora. Ɛno nti wanyɛ anwonwade kɛkɛ, na mmom ɔyeree ne ho “kaa ahenni no ho asɛmpa.” (Mateo 9:35) N’anwonwade no, na ɛyɛ nea Onyankopɔn Ahenni no bɛyɛ wɔ asase so nnansa yi ara no ho mpopoe. Ma yɛnhwɛ sɛnea Bible ka nea ɛbɛsi no ho asɛm.\nObiara renyare bio.\n“Saa bere no anifuraefo ani bebue na asotifo aso ate asɛm. Ɛbere no mu na apakye behuruw sɛ ɔforote na mum tɛkrɛma de anigye abɔ ose.” Afei nso, “ɔmanfo no mu biara renka sɛ: ‘Meyare.’”—Yesaia 33:24; 35:5, 6.\nObiara renwu bio.\n“Treneefo benya asase no adi, na wɔatena so daapem.”—Dwom 37:29.\n“Ɔbɛmene owu akosi daa, na Awurade Tumfoɔ Yehowa bɛpopa obiara aniwam nusu.”—Yesaia 25:8.\nAwufo bɛsɔre aba nkwa mu bio.\n“Wɔn a wɔwɔ nkae ada mu nyinaa bɛte ne nne na wɔafi adi.”—Yohane 5:28, 29.\n“[Nnipa] bɛsɔre afi awufo mu.”—Asomafo Nnwuma 24:15.\nObiara bɛnya baabi atena anya adwuma ayɛ.\n“Wobesisi adan atena mu na wɔayeyɛ bobe nturo adi mu aba. Wɔrensi mma obi mmɛtena mu, na wɔrennua mma obi nni. . . . Wɔn a mapaw wɔn no bedi wɔn nsa ano adwuma amee.”—Yesaia 65:21, 22.\nObiara renko bio.\n“Ɔma akodi gyae kosi asase ano.”—Dwom 46:9.\n“Ɔman bi rentwe nkrante wɔ ɔman bi so, na wɔrensua akodi bio.”—Yesaia 2:4.\nƆkɔm renne obiara bio.\n“Asase bɛma ne nnɔbae; Onyankopɔn, yɛn Nyankopɔn, behyira yɛn.”—Dwom 67:6.\n“Asase no so nnɔbae bɛdɔɔso; ebebu so akodu mmepɔw atifi.”—Dwom 72:16.\nObiara renni hia bio.\n“Ɛnyɛ da biara na wɔrenkae ohiani.”—Dwom 9:18.\n“Obegye ohiani a osu frɛ no, ne mmɔborɔni ne nea onni boafo nso. Ɔbrɛfo ne ohiani asɛm bɛyɛ no mmɔbɔ, na obegye ahiafo kra nkwa.”—Dwom 72:12, 13.\nWohwɛ nea Onyankopɔn Ahenni rebɛyɛ yi a, ɛdi sɛ na ɛho hia Yesu saa. Bere a na ɔwɔ asase so no, na n’ani gye ho sɛ ɔbɛka Onyankopɔn Ahenni no ho asɛm akyerɛ obiara biara, efisɛ na ɔnim sɛ Ahenni no na ɛbɛyi ɔhaw a yɛhyia no nnɛ nyinaa afi hɔ.\nNea Bible ka fa Ahenni no ho no, w’ani gye ho? W’ani gye ho a, ɛnde wobɛyɛ dɛn asua Ahenni no ho ade pii? Dɛn na woyɛ a, ɛbɛma woanya nhyira a ɛde bɛba no bi? Ɔwɛn-Aban yi mu asɛm a ɛdi hɔ no bɛkyerɛkyerɛ saa nsɛm no mu.\n^ nky. 5 Nea enti a yɛreka sɛ Onyankopɔn Ahenni no ho ahia Yesu abɛsi nnɛ ne sɛ, seesei ɔwɔ soro. Ɔkɔɔ soro nso, biribiara kyerɛ sɛ Ahenni no da so ara hia no kɛse.—Luka 24:51.\n^ nky. 8 Nea enti a Onyankopɔn ama kwan ma nnipa hu amane no, sɛ wopɛ ɛho nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 11. Yehowa Adansefo na wɔtintimii. Ɛsan wɔ Intanɛt so wɔ www.jw.org/tw.\nƐyɛɛ dɛn na bɔne bae, na dɛn nti na Onyankopɔn ama akɔ so? So bere bi bɛba a amanehunu befi hɔ?


诗篇 20 CCB - Nnwom 20 NA-TWI | Biblica América Latina\n诗篇 20 CCB - Nnwom 20 NA-TWI\n1Awurade ntie wo wɔ wo haw mu! Yakob Nyankopɔn mmɔ wo ho ban! 2 Ɔmma wo ne mmoa mfi n’asɔrefi ne Sion Bepɔw so. 3 Onnye w’afɔrebɔde nyinaa na ne nyinaa nsɔ n’ani. 4 Ɔmma wo nea ehia wo, na wo nhyehyɛe nyinaa nyɛ ye. 5 Na yɛateɛm adi ahurusi wɔ wo nkonimdi no ho na yɛakamfo Onyankopɔn wɔ nea wayɛ ama wo no ho. Awurade nyɛ w’abisade nyinaa mma wo.\n6 Afei minim sɛ Awurade ma ne hene a wayi no no di nkonim. Otie no wɔ ne soro kronkron na ɔnam ne tumi so ama wadi nkonim akɛse. 7 Ebinom de wɔn ho to wɔn nteaseɛnam a wɔde kɔ ɔko so, na afoforo nso de wɔn ho to wɔn apɔnkɔ so, nanso yɛn de, yɛde yɛn ho to yɛn Awurade Nyankopɔn tumi so. 8 Saa nnipa no hintiw, hwe ase, na yɛn de, yɛbɛsɔre agyina pintinn.\n9 Ma ɔhene nni nkonim, O Awurade; na sɛ yɛfrɛ nso a, gye yɛn so.\nNA-TWI : Nnwom 20


Yesu De Obubuafo Bi Bɔne Firii No | Yesu Asetena\nYESU DE OBUBUAFO BI BƆNE FIRII NO NA ƆSAA NO YAREƐ\nƐbɛsi saa bere no, na nkurɔfo ate Yesu nka paa. Nnipa pii fi nkuro a ɛwɔ akyirikyiri mpo baa sɛ wɔrebɛtie ne nkyerɛkyerɛ na wɔahu n’anwonwade no bi. Nanso nna bi akyi no, ɔsan kɔɔ Kapernaum; ɛhɔ na na ɔtaa soɛ. Kapernaum wɔ Galilea mpoano. Ɔkɔduu hɔ no, ankyɛ koraa na obiara tee ne nka. Enti nnipa pii baa ne nkyɛn wɔ fie. Nnipa a wɔbaa hɔ no bi fi Galilea ne Yudea mantam mu; ebinom nso fi kuro bi te sɛ Yerusalem. Ná wɔn mu bi yɛ Farisifo ne Mmarakyerɛfo.\n“Enti nnipa bebree bɛhyiaeɛ ara maa wɔkyeree so wɔ kwan no ano, na ɔfirii aseɛ kaa asɛm no kyerɛɛ wɔn.” (Marko 2:2) Afei biribi sii a yɛnya asuade kɛse bi fi mu. Ɛma yɛhu sɛ, nea akɔfa amanehunu abɛto nnipa so no, Yesu wɔ so tumi, na sɛ ɔpɛ nko ara a, ɔbɛtumi ama obi anya apɔmuden.\nNá Yesu rekyerɛkyerɛ wɔ dan bi mu, na na nnipa ahyɛ hɔ mã. Ɔgu so rekyerɛkyerɛ no, mmarima nnan bi a wɔso obubuafo wɔ kɛtɛ so baa hɔ. Ná mmarima yi pɛ sɛ Yesu sa wɔn adamfo bubuafo no yareɛ. Nanso sɛnea na nnipa no abɔ apee so nti, wɔantumi “amfa no amma Yesu nkyɛn.” (Marko 2:4) Wohwɛ a, ɛbɛyɛ ateetee ama wɔn paa. Nea wɔyɛe ne sɛ, wɔforo kɔɔ dan no atifi na wɔpaa so tuu mu tokuru. Afei wɔgyaagyaa kɛtɛ a obubuafo no da so no baa fam.\nYɛhwɛ sɛnea na Yesu ani abere rekyerɛkyerɛ a mmarima no bɛpuee hɔ saa no a, ne bo bɛfu anaa? Dabi! Mmom ɔhuu sɛ mmarima no wɔ gyidi paa, na n’ani gyee ho, enti ɔka kyerɛɛ obubuafo no sɛ: “Wɔde wo bɔne afiri wo.” (Mateo 9:2) Nanso asɛm no ne sɛ, Yesu wɔ hokwan sɛ ɔde bɔne firi anaa? Asɛm no ansen akyerɛwfo ne Farisifo no tirim, enti wɔkaa sɛ: “Adɛn nti na onipa yi rekasa saa? Ɔka abususɛm. Hwan na ɔtumi de bɔne firi sɛ ɔbaako a ɔne Onyankopɔn?”—Marko 2:7.\nYesu huu wɔn adwene na ɔka kyerɛɛ wɔn sɛ: “Adɛn nti na moresusu yeinom mo akoma mu? Deɛ ɛwɔ he na ɛyɛ mmerɛ, sɛ wɔbɛka akyerɛ obubuafoɔ no sɛ, ‘Wɔde wo bɔne afiri wo,’ anaasɛ wɔbɛka sɛ, ‘Sɔre fa wo kɛtɛ na nante’?” (Marko 2:8, 9) Ná Yesu de ne nkwa rebɛbɔ afɔre, enti na ɔbɛtumi agyina saa afɔre no so de ɔbarima no bɔne afiri no.\nAfei Yesu maa wɔn a wɔkasa tiaa no ne nnipakuw no nyinaa huu sɛ ɔwɔ tumi sɛ ɔde bɔne firi wɔ asase so. Ɔhwɛɛ obubuafo no ka kyerɛɛ no sɛ: “Mese wo sɛ, sɔre, fa wo kɛtɛ, na kɔ wo fie.” Ɛhɔ ara na ɔsɔre faa ne kɛtɛ faa nnipa a atwa ahyia hɔ nyinaa anim kɔe. Ɛyɛɛ nkurɔfo no nwonwa paa. Wɔyii Onyankopɔn ayɛ kaa sɛ: “Yɛnhunuu ɛso bi da.”—Marko 2:11, 12.\nAde baako a yɛbɛtumi ahyɛ no nsow ne sɛ, Yesu asɛm no kyerɛ sɛ ɛnyɛ bɔne a, anka yareɛ nni hɔ; afei nso bɔne fafiri tumi de apɔmuden ba. Bible kyerɛkyerɛ sɛ yɛn papa a ɔdi kan Adam yɛɛ bɔne na ɔde bɔne woo yɛn nyinaa. Nea afi mu aba ne yareɛ ne owuo. Nanso sɛ Onyankopɔn Ahenni fi ase di asase so a, Yesu de wɔn a wɔdɔ Onyankopɔn na wɔsom no nyinaa bɔne bɛfiri wɔn. Afei wɔbɛyi yareɛ afi hɔ koraa.—Romafoɔ 5:12, 18, 19.\nDɛn na ɛpusuu Yesu ma ɔsaa obubuafo bi yareɛ wɔ Kapernaum?\nƐyɛɛ dɛn na obubuafo no bɛduu Yesu nkyɛn?\nDɛn na ɛwɔ Yesu asɛm no mu a ɛma yɛhu sɛ ɛnyɛ bɔne a, anka yareɛ nni hɔ? Anidaso bɛn na ɛwɔ Yesu asɛm no mu?


Numeri 3 | Intanɛt So Bible| Wiase Foforɔ Nkyerɛaseɛ\nAaron mma (1-4)\nOnyankopɔn yii Lewifo sɛ wɔnsom (5-39)\nWotuaa agyede de gyee mmakan (40-51)\n3 Eyinom na na wɔyɛ Aaron ne Mose asefo,* da a Yehowa ne Mose kasae wɔ Sinai Bepɔw so no.+ 2 Aaron mma din ni: Nadab, a ɔyɛ ne ba panyin, ne Abihu,+ Eleasar,+ ne Itamar.+ 3 Eyinom ne Aaron mma a wɔsraa wɔn hyɛɛ wɔn* asɔfo sɛ wɔnyɛ asɔfodwuma no.+ 4 Nanso Nadab ne Abihu wui wɔ Yehowa anim bere a wɔde ogya foforo bi a Yehowa mmaa ho kwan bɔɔ afɔre+ wɔ Sinai sare so no; ná wonni mma biara. Nanso Eleasar+ ne Itamar+ de, wɔkɔɔ so ne wɔn papa Aaron yɛɛ asɔfodwuma no. 5 Na Yehowa ka kyerɛɛ Mose sɛ: 6 “Fa Lewi abusuakuw+ no bra, na fa wɔn begyina ɔsɔfo Aaron anim, na wɔmmɛboa no.+ 7 Wɔbɛyɛ ahyiae ntamadan no ho adwuma de aboa Aaron na wɔde asom asafo no nyinaa wɔ ɔsom ntamadan no anim. 8 Wɔnhwɛ ahyiae ntamadan no mu nneɛma nyinaa so,+ na wɔnyɛ ɔsom ntamadan no ho adwuma mfa nsom Israelfo no.+ 9 Fa Lewifo no ma Aaron ne ne mma. Wɔde Lewifo no ama no. Wɔayi wɔn afi Israelfo mu ama no.+ 10 Na yi Aaron ne ne mma ma wɔnyɛ wɔn asɔfodwuma.+ Obiara a wɔmmaa no kwan sɛ ɔnyɛ bi* no, sɛ ɔbɛn hɔ a, munkum no.”+ 11 Yehowa toaa so ka kyerɛɛ Mose sɛ: 12 “Hwɛ! Me de, mayi Lewifo afi Israelfo mu sɛ wonsi Israelfo mmakan* nyinaa anan.+ Enti Lewifo bɛyɛ me dea. 13 Efisɛ abakan biara yɛ me dea.+ Ɛda a mikum Egypt asaase so mmakan nyinaa no,+ mihyiraa mmakan a wɔwɔ Israel nyinaa so fae, nnipa ne mmoa mmakan nyinaa.+ Enti wɔbɛyɛ me dea. Mene Yehowa.” 14 Yehowa toaa so ka kyerɛɛ Mose wɔ Sinai sare so+ sɛ: 15 “Kyerɛw Lewifo no din na hu nnipa dodow a ɛwɔ wɔn agyanom abusuafi biara mu ne wɔn abusua biara mu. Kyerɛw ɔbarima a wadi bosome baako rekɔ biara din.”+ 16 Enti Mose tiee ahyɛde a Yehowa de mae no, na ɔkyerɛw wɔn din sɛnea ɔka kyerɛɛ no no. 17 Lewi mma din ni: Gerson ne Kohat ne Merari.+ 18 Gerson mma a wɔn din da wɔn mmusua so ni: Libni ne Simei.+ 19 Kohat mma a wɔn din da wɔn mmusua so ne Amram, Yisar, Hebron, ne Usiel.+ 20 Merari mma a wɔn din da wɔn mmusua so ne Mahli+ ne Musi.+ Eyinom ne Lewifo mmusua no ne wɔn agyanom abusuafi. 21 Mmusua a efi Gerson mu ne, Libni+ abusua ne Simei abusua. Eyinom ne Gersonfo mmusua. 22 Wɔkyerɛw mmarima a ɛwɔ wɔn mu a wɔadi bosome baako rekɔ nyinaa din; wɔn dodow yɛ 7,500.+ 23 Gersonfo mmusua no kyekyee wɔn asoɛe wɔ ɔsom ntamadan no akyi+ wɔ atɔe fam. 24 Abusuapanyin a ɔda Gersonfo agyanom abusuafi ano ne Lael ba Eliasaf. 25 Adwuma a wɔde hyɛɛ Gersonfo+ no nsa wɔ ahyiae ntamadan no mu ne sɛ wɔbɛhwɛ ɔsom ntamadan no, ne emu ntama,+ ne ntama a ɛkata ho,+ ne ntama*+ a ɛsɛn ahyiae ntamadan no kwan ano, 26 ne ntama* a ɛsensɛn adiwo no ho,+ ne ɔsom ntama*+ a ɛwɔ adiwo no ano, adiwo a ɛwɔ ɔsom ntamadan no ne afɔremuka no ho no, ne ɛho nhama, ne eyinom ho adwuma biara. 27 Mmusua a efi Kohat mu ne, Amram abusua ne Yisar abusua ne Hebron abusua ne Usiel abusua. Eyinom ne Kohatfo+ mmusua. 28 Mmarima a ɛwɔ wɔn mu a wɔadi bosome baako rekɔ nyinaa dodow yɛ 8,600; wɔn na wɔde hyɛɛ wɔn nsa sɛ wɔnhwɛ kronkronbea hɔ.+ 29 Kohatfo mmusua no kyekyee wɔn asoɛe wɔ ɔsom ntamadan no anaafo fam.+ 30 Abusuapanyin a ɔda Kohatfo agyanom abusuafi ano ne Usiel+ ba Elisafan. 31 Adwuma a wɔde hyɛɛ wɔn nsa ne sɛ wɔbɛhwɛ Adaka no,+ ɔpon no,+ kaneadua no,+ afɔremuka+ a ɛwowɔ hɔ, nneɛma a wɔde som wɔ kronkronbea hɔ,+ ntama* no,+ ne eyinom ho adwuma biara.+ 32 Ɔsɔfo Aaron ba Eleasar+ na na ɔyɛ Lewi abusuakuw mpanyimfo no mu panyin. Ɔno na na ɔhwɛ kronkronbea hɔ adwumayɛfo nyinaa so. 33 Mmusua a efi Merari mu ne Mahli abusua ne Musi abusua. Eyinom ne Merarifo mmusua.+ 34 Wɔkyerɛw mmarima a ɛwɔ wɔn mu a wɔadi bosome baako rekɔ nyinaa din; wɔn dodow yɛ 6,200.+ 35 Abusuapanyin a ɔda Merarifo agyanom abusuafi ano ne Abihail ba Suriel. Wɔkyekyee wɔn asoɛe wɔ ɔsom ntamadan no atifi fam.+ 36 Adwuma a wɔde hyɛɛ Merarifo no nsa ne sɛ wɔbɛhwɛ ɔsom ntamadan nnua no,+ ne ne mmeamu,+ ne ɛho adum no,+ ne ne nnyinaso, ne nneɛma a wɔde som wɔ hɔ nyinaa,+ ne eyinom ho adwuma biara.+ 37 Afei nso, na wɔhwɛ adum a atwa adiwo no ho ahyia, ne adum no nnyinaso,+ ne nnua a wɔde bɔ ɔsom ntamadan no mu tim fam, ne ɛho nhama so. 38 Wɔn a wɔkyekyee wɔn asoɛe wɔ ɔsom ntamadan no anim wɔ apuei fam, kyerɛ sɛ, ahyiae ntamadan no anim, baabi a owia pue fi no, ne Mose ne Aaron ne Aaron mma. Adwuma a na ɛhyɛ wɔn nsa ne sɛ wobesi Israelfo no anan ahwɛ tenabea kronkron no so. Obiara a wɔmmaa no kwan sɛ ɔnyɛ bi* no, sɛ ɔbɛn hɔ a, munkum no.+ 39 Lewifo mmarima a wɔadi bosome baako rekɔ a Mose ne Aaron kyerɛw wɔn din de huu nnipa dodow a ɛwɔ abusua biara mu sɛnea Yehowa kae no, wɔn nyinaa dodow yɛ 22,000. 40 Afei Yehowa ka kyerɛɛ Mose sɛ: “Kyerɛw Israelfo mmarima a wɔyɛ mmakan a wɔadi bosome baako rekɔ nyinaa din.+ Kan wɔn, na kyerɛw wɔn din. 41 Fa Lewifo no ma me; mene Yehowa. Fa wɔn si Israelfo mmakan nyinaa anan,+ na fa Lewifo no afieboa mmakan nyinaa si Israelfo afieboa mmakan nyinaa anan.”+ 42 Enti Mose kyerɛw Israelfo mmakan nyinaa din, sɛnea Yehowa ka kyerɛɛ no no. 43 Mmarima a wɔyɛ mmakan a wɔadi bosome baako rekɔ a wɔkyerɛw wɔn din nyinaa dodow yɛ 22,273. 44 Yehowa toaa so ka kyerɛɛ Mose sɛ: 45 “Fa Lewifo no si Israelfo mmakan nyinaa anan, na fa Lewifo no afieboa si wɔn afieboa anan. Enti Lewifo bɛyɛ me dea. Mene Yehowa. 46 Israelfo mmakan 273 a wɔboro Lewifo no so no,+ gye wɔn ho agyede+ yi: 47 Onipa baako biara, gye nnwetɛbona anum.+ Susuw nnwetɛbona* no sɛnea wobu dwetɛbona ano wɔ kronkronbea hɔ no.* Dwetɛbona biara yɛ gerah* 20.+ 48 Fa sika no ma Aaron ne ne mma sɛ wɔn a wɔboro wɔn so no ho agyede.” 49 Enti Mose gyee sika a wɔde retua agyede no, na ɔde gyee wɔn a wɔboro Lewifo no so no. 50 Ogyigyee sika no fii Israelfo mmakan hɔ, na onyaa nnwetɛbona 1,365, sɛnea wobu dwetɛbona ano wɔ kronkronbea hɔ no. 51 Na Mose tiee Yehowa asɛm,* na ɔde agyede sika no maa Aaron ne ne mma, sɛnea Yehowa ka kyerɛɛ Mose no.\n^ Nt., “de tumi hyɛɛ wɔn nsa sɛ.”\n^ Nt., “ɔhɔho biara,” kyerɛ sɛ, ɔbarima a omfi Aaron abusua mu.\n^ Nt., “mmakan a wobue yafunu ano.”\n^ Nt., “Ɔhɔho biara,” kyerɛ sɛ, obi a ɔnyɛ Lewini.\n^ Anaa “sɛnea wobu dwetɛbona kronkron ano no.”\n^ Gerah baako yɛ gram 0.57. Hwɛ Nkh. B14.\n^ Nt., “ano.”


Hwɛ Yiye na Wɔannaadaa Wo\nƆwɛn-Aban | October 2010\nKENKAN WƆ Albanian Amharic Arabic Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Finnish French Georgian German Greek Hiligaynon Hungarian Igbo Indonesian Italian Japanese Kikongo Korean Latvian Lingala Lithuanian Luo Malagasy Maya Myanmar Norwegian Polish Portuguese Romanian Russian Samoan Sepedi Sesotho (Lesotho) Silozi Sinhala Slovak Slovenian Spanish Swahili Swedish Tagalog Tahitian Thai Tsonga Tswana Turkish Twi Ukrainian Vietnamese\nDON QUIXOTE yɛ din a Spaniani nhoma kyerɛwfo Miguel de Cervantes a ɔtenaa ase wɔ afeha a ɛto so 16 no mu no de frɛɛ onipa bi a wantena ase a ɔkaa ne ho asɛm wɔ n’ayɛsɛm nhoma a agye din no mu. Saa din no ara na ɛda nhoma no so. Wɔ saa ayɛsɛm nhoma no mu no, Don Quixote de ayɛsɛm mu akofo akokodurufo a wɔhyehyɛ akotade hyɛnhyɛn bi a wɔrekogye mmabaa bi a wɔwɔ ahokyere mu ho asɛm hyɛɛ n’adwenem mã. Ankyɛ na ɔno nso fii ase gye dii sɛ ɔyɛ ɔkofo onuonyamfo. Wɔ asɛm no biako a agye din mu no, ɔkɔtow hyɛɛ mfiri bi a osusuwii sɛ ɛyɛ abran kuw bi a wɔn ho yɛ hu so. Ogye dii sɛ ɔrekunkum saa abran no de asom Onyankopɔn, nanso n’anim guu ase pɔtɔɔ.\nƐwom sɛ Don Quixote ho asɛm no yɛ ayɛsɛm kɛkɛ de, nanso ɛyɛ aniberesɛm sɛ wɔbɛdaadaa wo. Sɛ nhwɛso no, susuw ɔsadweam bi a ogye di sɛ obetumi anom nsa dodow biara a ɔpɛ nanso na ɔresɛe n’akwahosan ne n’abusua asetena no ho hwɛ. Anaasɛ susuw obi a ɔmpɛ sɛ odidi a osusuw sɛ ɔwɔ ahoɔden nanso ɔrekyen ne ho kɔm na ɔkɔm rekum no nkakrankakra no ho hwɛ.\nSo wobetumi adaadaa yɛn mu biara? Awerɛhosɛm ne sɛ, mmuae no yɛ yiw. Nokwasɛm ne sɛ asɛm a ɛte saa betumi ato yɛn nyinaa. Nea ɛka ho ne sɛ ebetumi aba sɛ wɔbɛdaadaa yɛn wɔ yɛn gyidi ahorow a yɛn ani gye ho no ho—ɔhaw kɛse betumi afi mu aba. Dɛn nti na ɛte saa? Wobɛyɛ dɛn ahwɛ wo ho yiye na wɔannaadaa wo?\nAsiane Ahorow a Efi Nnaadaa Mu Ba\nNsɛm asekyerɛ nhoma bi ka sɛ, sɛ́ wɔbɛdaadaa obi no kyerɛ sɛ “wɔbɛma wagye atosɛm atom sɛ ɛyɛ nokware.” Ɛsan kyerɛ nso sɛ “wɔbɛhyɛ obi ma wagye nsusuwii anaa gyidi bi a ɛmma onhu nokwasɛm a ɛsɛ sɛ ohu, ɛma n’adwene tu fra anaasɛ ontumi nhu nea ɛsɛ sɛ ɔyɛ atom.” Adwene titiriw a ɛwɔ asɛmfua no ne nsɛmfua foforo te sɛ “bradato” ne “nsisi” mu ne sɛ, wɔbɛdaadaa obi ma wafom kwan. Nokwasɛm ne sɛ, obi a onnim sɛ wɔka atosɛm kyerɛ no na amma ‘wanhu nokwasɛm a ɛsɛ sɛ ohu, n’adwene atu afra anaa wantumi anhu nea ɛsɛ sɛ ɔyɛ’ no wɔ asiane kɛse mu.\nAwerɛhosɛm ankasa a ɛwom ne sɛ, obi a wɔdaadaa no taa kura ne gyidi mu denneennen ɛmfa ho sɛ onya adanse a edi mu a ɛkyerɛ sɛ nea ogye di no nyɛ nokware no. Ebia ofi komam de ne ho afam ne gyidi no ho araa ma ɔrennye adanse biara a ebetumi akyerɛ sɛ nea ogye di no nyɛ nokware no ntom.\nSo Yɛwɔ Asiane Bi Mu?\nWubetumi abisa sɛ: ‘Sɛ wɔka sɛ wobetumi adaadaa yɛn nyinaa wɔ yɛn nyamesom mu gyidi ahorow ho a, na wɔregugu nsɛm mu anaa?’ Dabi, ɛnte saa. Efisɛ Satan Ɔbonsam a Yesu frɛ no “atoro agya no” asi ne bo sɛ ɔbɛdaadaa yɛn nyinaa. (Yohane 8:44) Wɔka Satan ho asɛm wɔ Bible mu nso sɛ “wiase yi nyame.” ‘Wafura nnipa ɔpepem pii adwene ani’ wɔ abakɔsɛm mu nyinaa. (2 Korintofo 4:4) Mprempren mpo, “ɔredaadaa asase sofo nyinaa.”—Adiyisɛm 12:9.\nEfi abakɔsɛm mfiase pɛɛ na Satan fii ase daadaa adesamma. Sɛ nhwɛso no, ɔdaadaa Hawa ma ogye dii sɛ ɔnhyɛ ne Bɔfo mmara ase na obetumi ‘ayɛ sɛ Onyankopɔn ahu papa ne bɔne,’ a nea ɛkyerɛ ne sɛ obetumi asi nea ɛyɛ papa ne nea ɛyɛ bɔne ho gyinae. (Genesis 3:1-5) Ɛno yɛ nnaadaa kɛse a edi kan, na ɛwom mpo sɛ wɔde hokwan maa nnipa sɛ wɔmpaw nea wɔpɛ sɛ wɔyɛ de, nanso wɔammɔ wɔn sɛ wɔnkyerɛ nea ɛyɛ papa ne nea ɛyɛ bɔne. Sɛ́ Ɔbɔadeɛ ne Otumfoɔ no, Onyankopɔn ankasa na ɔwɔ saa hokwan ne tumi a wɔde kyerɛ nea ɛyɛ papa ne nea ɛyɛ bɔne. (Yeremia 10:23; Adiyisɛm 4:11) Hwɛ nnaadaa a ɛyɛ sɛ yebegye adi sɛ hokwan a yɛwɔ sɛ yɛpaw nea ɛyɛ papa ne nea ɛyɛ bɔne no kyerɛ sɛ yɛwɔ hokwan sɛ yɛkyerɛ nea ɛyɛ papa ne nea ɛyɛ bɔne! Awerɛhosɛm ne sɛ, sɛ nnipa a yɛtɔ sin no, yɛtɔ afiri a ɛte saa mu ntɛm.\nSo Wobetumi Adaadaa Wo?\nEbetumi aba sɛ wo nyamesom mu gyidi ahorow a w’ani gye ho no adi mfe bebree, ebia atena hɔ fi wo nananom bere so. Nanso ɛno nkyerɛ ankasa sɛ ɛyɛ nokware. Dɛn ntia? Bible kyerɛwtohɔ kyerɛ sɛ bere a Kristo asomafo no wui akyi pɛɛ no, mmarima atorofo bi sɔree wɔ Kristofo asafo no mu na wɔkyerɛkyerɛɛ nsɛm a ‘wɔakyinkyim no de twee asuafo no dii wɔn akyi.’ (Asomafo Nnwuma 20:29, 30) Wofi ahokokwaw kɛse mu de ‘adɛfɛdɛfɛsɛm ne nyansapɛ ne nnaadaa hunu a egyina nnipa atetesɛm ne wiase mu nneɛma so daadaa’ nkurɔfo.—Kolosefo 2:4, 8.\nSo nneɛma asesa nnɛ? Ɛnte saa ankasa, efisɛ ɔsomafo Paulo bɔɔ kɔkɔ sɛ nneɛma bɛkɔ so asɛe wɔ “nna a edi akyiri,” a ɛno ne bere a yɛwom yi mu. Ɔkyerɛwee sɛ: “Nnipa bɔne ne nnaadaafo bɛkɔ wɔn anim wɔ bɔneyɛ mu, wɔbɛdaadaa afoforo na wɔn nso wɔadaadaa wɔn.”—2 Timoteo 3:1, 13.\nEnti nyansa wom sɛ yɛfa ɔsomafo Paulo kɔkɔbɔ yi aniberesɛm: “Enti nea odwen sɛ ogyina hɔ no nhwɛ yiye na wanhwe ase.” (1 Korintofo 10:12) Nokwarem no, na Paulo reka obi gyinabea wɔ Onyankopɔn anim ho asɛm. Nokwasɛm ni, sɛ wususuw sɛ Satan rentumi nnaadaa wo a, ɛno ankasa mpo yɛ nnaadaasɛm kɛse. Obiara nni hɔ a Satan “nnɛɛdɛe” no rentumi nnya no. (Efesofo 6:11) Ɛno nti na ɔsomafo no kyerɛe sɛ osuro ma ne mfɛfo Kristofo no sɛ ‘ɔkwan bi so no sɛnea ɔwɔ no de n’anitew daadaa Hawa no, saa ara na wɔn nso wɔbɛsɛe wɔn adwene afi nokwaredi ne kronnyɛ a ɛsɛ Kristo no ho.’—2 Korintofo 11:3.\nWobɛyɛ Dɛn Atumi Ahwɛ Wo Ho Yiye na Wɔannaadaa Wo?\nWobɛyɛ dɛn atumi ahwɛ wo ho yiye na Satan annaadaa wo? Wobɛyɛ dɛn ahwɛ ahu sɛ ‘wosom Onyankopɔn wɔ honhom ne nokware mu’? (Yohane 4:24) Fa nea Yehowa Nyankopɔn de ama wo no di dwuma. Nea edi kan no, wama wo “adwene” a ɛbɛma woatumi ahu atoro ne nokware mu nsonsonoe. (1 Yohane 5:20) Wama atumi ayɛ yiye sɛ wubehu Satan akwan. (2 Korintofo 2:11) Nokwasɛm ni, wama wo nea wuhia nyinaa a wode bɛko atia mmɔden a Satan bɔ sɛ ɔbɛdaadaa wo no.—Mmebusɛm 3:1-6; Efesofo 6:10-18.\nNea ehia sen biara no, Onyankopɔn ama wo biribi a edi mũ a wode bɛbɔ wo ho ban. Ɛyɛ dɛn ade? Ade koro no ara na ɔsomafo Paulo hyɛɛ ne yɔnko Timoteo nkuran sɛ ɔmfa ne ho nto so, wɔ nyamesom mu gyidi ho nsɛm mu no. Bere a ɔsomafo Paulo de “nnipa bɔne ne nnaadaafo” ho kɔkɔbɔ maa Timoteo wiei no, ɔka kyerɛɛ no sɛ ɔnko ntia wɔn, denam biribiara a ogye di a ɔde begyina “nkyerɛwee kronkron no” so no so—Onyankopɔn Asɛm kronkron a ɛne Bible no.—2 Timoteo 3:15.\nNokwarem no, ebinom bɛka sɛ wɔadaadaa obiara a ogye Onyankopɔn di na ogye Bible no tom sɛ Onyankopɔn Asɛm a efi honhom mu no. Nanso nokwasɛm ankasa ne sɛ, wɔn a wɔadaadaa wɔn no ne wɔn a wɔde mpiyɛ bu wɔn ani gu adanse nyinaa a ɛkyerɛ sɛ Ɔbɔadeɛ bi wɔ hɔ na Bible no yɛ Onyankopɔn Asɛm a wɔde ne honhom akyerɛw so no. *—Romafo 1:18-25; 2 Timoteo 3:16, 17; 2 Petro 1:19-21.\nSɛ anka wobɛma wɔde “nea wodi atoro frɛ no ‘nimdeɛ’” no adaadaa wo no, fa Onyankopɔn Asɛm no di dwuma fa hu nokware no. (1 Timoteo 6:20, 21) Yɛ w’ade te sɛ mmarima ne mmea a wɔwɔ adwempa a ɔsomafo Paulo kaa asɛm kyerɛɛ wɔn wɔ Beroia no. “Wɔde wɔn adwene nyinaa gyee asɛm no.” Ɛnyɛ sɛ wogyee nea ɔsomafo Paulo kyerɛkyerɛɛ wɔn no dii kɛkɛ, na mmom “da biara na wɔhwehwɛ Kyerɛwnsɛm no mu yiye hwɛ sɛ nsɛm no te saa anaa.”—Asomafo Nnwuma 17:11.\nNsuro sɛ wobɛhwehwɛ wo gyidi mu wɔ saa kwan yi so. Nokwarem no, Bible no hyɛ wo nkuran sɛ ‘sɔ ade nyinaa hwɛ’ ansa na woagye atom sɛ ɛyɛ nokware. (1 Tesalonikafo 5:21) Ɛrekɔ afeha a edi kan Y.B. awiei no, ɔsomafo Yohane hyɛɛ ne mfɛfo Kristofo nkuran sɛ: “Adɔfo, munnnye honhom mu nsɛm nyinaa nnni, na mmom monsɔ honhom mu nsɛm no nhwɛ sɛ efi Onyankopɔn anaa.” (1 Yohane 4:1) Yiw, ɛwom mpo sɛ ɛte sɛ nea nyamesom nkyerɛkyerɛ bi “fi Onyankopɔn honhom mu”—anaasɛ efi Onyankopɔn hɔ de—nanso ɛda so ara yɛ ade a nyansa wom sɛ yɛbɛhwehwɛ Kyerɛwnsɛm no mu ahu sɛ ɛyɛ nokware ansa na yɛagye atom.—Yohane 8:31, 32.\nFa Nea Wusua no Di Dwuma\nNanso pii ho hia sen saa. Osuani Yakobo kyerɛw sɛ: “Monyɛ asɛm no yɛfo, na monnyɛ atiefo nko mfa nsusuwii hunu nnaadaa mo ho.” (Yakobo 1:22) Nea Bible no kyerɛkyerɛ a wubehu no nkutoo nnɔɔso. Ɛsɛ sɛ wode di dwuma. Ɔkwan bɛn so? Ɛdenam nea Onyankopɔn ahyɛ wo sɛ yɛ a wobɛyɛ ne nneɛma a ɔbara a worenyɛ no so.\nSɛ nhwɛso no, hwɛ ɔbrasɛe a atwa yɛn ho nyinaa ahyia. So ɛno mma wunhu sɛnea Satan atumi adaadaa nkurɔfo ma wɔanya adwene sɛ wobetumi abu Onyankopɔn mmara a ɛfa abrabɔ ho no so a ɔhaw biara remfi mu mma? Esiane eyi nti, ɔsomafo Paulo de kɔkɔbɔ a emu da hɔ yi maa Kristofo sɛ: “Mommma wɔnnnaadaa mo: Onyankopɔn nyɛ obi a wosi no atwetwe. Na nea onipa gu no, ɛno ara na obetwa.”—Galatifo 6:7.\nNyɛ te sɛ “ɔkwasea” a Yesu kaa ne ho asɛm sɛ “ɔte” ne nsɛm “na ɔnyɛ” no. Te sɛ Don Quixote a Cervantes kaa ne ho asɛm, a n’adwene daadaa no no, wɔdaadaa saa onipa no efisɛ osusuw sɛ obetumi asi ne fie a ɛwɔ ahoɔden asi fapem a ɛyɛ anhwea so. Mmom no, yɛ te sɛ ɔbarima a “osii ne fie sii ɔbotan so” no. Yesu frɛɛ ɔbarima yi “ɔbadwemma” efisɛ ‘ɔte Yesu nsɛm yi na ɔyɛ.’—Mateo 7:24-27.—w10-E 09/1.\n^ nky. 18 Sɛ wopɛ ɛho nsɛm pii a, hwɛ Is There a Creator Who Cares About You? ne The Bible—God’s Word or Man’s? nhoma a Yehowa Adansefo tintimii no mu.\n[Adaka/Mfonini wɔ kratafa 30, 31]\nSo Wuhu Nneɛma Sɛnea Ɛte Ankasa?\nWɔ 1930 mfe no mu no, Sweden mfoniniyɛfo a ne din de Oscar Reutersvärd yɛɛ mfonini ahorow bi a wɔfrɛ no borɔfo mu sɛ impossible figures (mfonini a ɛdaadaa nnipa), na ɔyɛɛ no nhoma. Nnɛyi nhwɛso na ɛwɔ benkum so no. Sɛ w’ani bɔ mfonini ahorow yi so pɛ a, wuhu no te sɛ nea ɛyɛ biribi a ɛwɔ hɔ ankasa ho mfonini. Nanso, sɛ wɔhwɛ no yiye a, ɛyɛ mfonini a nea ɔyɛe no de ma wɔn a wɔhwɛ no adwene tu fra anaasɛ ɛdaadaa wɔn.\nƐnyɛ mfonini yi nkutoo ne ade a etumi daadaa nnipa. Bible no bɔɔ kɔkɔ wɔ bɛyɛ mfe mpem abien a atwam ni no mu sɛ: “Monhwɛ yiye: anhwɛ a obi de nyansapɛ ne nnaadaa hunu a egyina nnipa atetesɛm ne wiase mu nneɛma so a ennyina Kristo so bɛfa mo nnommum.”—Kolosefo 2:8.\nNea ɛma saa kɔkɔbɔ yi yɛ aniberesɛm ne sɛ na nea ɔkyerɛw saa nsɛm no ankasa yɛ obi a wɔadaadaa no pɛn. Esiane sɛ wɔkyerɛkyerɛɛ no wɔ nyamesom akyerɛkyerɛfo a wɔagye din paa no mu biako nan ase na ɔne nnipa a wɔwɔ dibea a ɛkorɔn na ɛbɔ nti, na ɔnyɛ obi a ɛyɛ mmerɛw sɛ wɔbɛdaadaa no.—Asomafo Nnwuma 22:3.\nNa wɔama ɔbarima yi—Saul a ofi Tarso—agye adi sɛ obiara a onnye ɔno Saul nyamesom mu atetesɛm ne amanne nni no rennya nkwa. Esiane sɛ Yudafo akannifo no maa no tumi nti, obuu no sɛ Onyankopɔn ama no adwuma sɛ ɔntaa obiara a ɔmpa ne Kristofo gyidi. Ɔboae mpo ma wokum ne man muni bi a wotwaa asɛm too no so sɛ ɔka abususɛm.—Asomafo Nnwuma 22:4, 5, 20.\nBere bi akyi no, wɔboaa Saul ma ohuu nsonsonoe a ɛda nea ɛteɛ ne nea ɛnteɛ, nea Onyankopɔn pene so ne nea ɔmpene so ntam. Bere a Saul, saa ɔbarima a ɔyɛ nnam yi hui sɛ wadi mfomso pɛ, ɔsakraa n’akwan na wɔbɛfrɛɛ Paulo, Yesu Kristo somafo. Wɔannaadaa Paulo bio, ohuu nokware kwan a wɔfa so som Onyankopɔn.—Asomafo Nnwuma 22:6-16; Romafo 1:1.\nTe sɛ Paulo no, wɔde nkyerɛkyerɛ a ɛte sɛ mfonini a ɛdaadaa nnipa—gyidi horow a ɛte sɛ nea ntease wom nanso ennyina Onyankopɔn nsɛm so no daadaa nnipa komapafo pii. (Mmebusɛm 14:12; Romafo 10:2, 3) Afei wɔaboa wɔn ma wɔahu sɛnea wɔn gyidi ahorow ne aba a wɔn nyamesom sow te ankasa. (Mateo 7:15-20) Bere a wonyaa Bible mu nokware nimdeɛ no, wɔsakraa wɔn gyidi ne wɔn asetena kwan sɛnea ɛbɛyɛ a wobenya Onyankopɔn anim dom.\nSo wobɛpɛ sɛ wusuasua ɔsomafo Paulo nhwɛso no na wugyina Onyankopɔn Asɛm Bible no so hwehwɛ wo gyidi ahorow mu? Yehowa Adansefo ani begye ho sɛ wɔbɛboa wo.\nShare Share Hwɛ Yiye na Wɔannaadaa Wo\nw10 10/1 kr. 29-32\nDɛn Nti Na Nnipa Yɛ Nneɛma Bɔne?\nNneɛma Bɔne Bɛba Awiei!\nSɛnea Wobɛboa W’adamfo a Ɔyare\nNEA ƐMA ABUSUA NYA ANIGYE Nea Wobɛyɛ na W’aware Angu wɔ Afe a Edi Kan no Mu\nNEA ƐMA ABUSUA NYA ANIGYE Sɛnea Wobɛtete Mmofra Ma Wɔadi Wɔn Asɛyɛde Ho Dwuma\nNneɛma Ason a Ɛbɛma Yɛanya Bible Akenkan So Mfaso\nAkunafo—Dɛn Na Wohia? Wobɛyɛ Dɛn Aboa Wɔn?\nText Baabi a wubetumi atwe nneɛma akenkan ƆWƐN-ABAN October 2010\nShare Share ƆWƐN-ABAN October 2010\nƆWƐN-ABAN October 2010


Mateo Asɛmpa No 11:1-30\nƆkamfoo Yohane Suboni (1-15)\nƆkaa awo ntoatoaso asoɔdenfo no anim (16-24)\nYesu yii n’Agya ayɛ sɛ wadom ahobrɛasefo (25-27)\nYesu kɔndua ma yenya ɔhome (28-30)\n11 Bere a Yesu maa n’asuafo 12 no akwankyerɛ wiei no, ofii hɔ sɛ ɔrekɔkyerɛkyerɛ na waka asɛm no wɔ wɔn nkurow no mu.+ 2 Na bere a Yohane da afiase+ a ɔtee nnwuma a Kristo reyɛ no, ɔsomaa n’asuafo+ 3 kobisaa no sɛ: “Wone Nea Ɔreba no, anaasɛ yɛnhwɛ obi foforo kwan?”+ 4 Yesu ka kyerɛɛ wɔn sɛ: “Monkɔ na monkɔka nea mote na muhu no nkyerɛ Yohane sɛ:+ 5 Seesei anifuraefo hu ade,+ mmubuafo nantew, akwatafo+ nya ayaresa,* wɔn a wɔn aso asiw te asɛm, wonyan awufo, na wɔka asɛmpa no+ kyerɛ ahiafo. 6 Anigye ne obiara a mentoo no hintidua.”+ 7 Bere a eyinom nam kwan so rekɔ no, Yesu fii ase kaa Yohane ho asɛm kyerɛɛ nnipadɔm no sɛ: “Dɛn na mokɔɔ sare so kɔhwɛe?+ Demmire* a mframa rewosow no anaa?+ 8 Ɛnde, dɛn na mupue kɔhwɛe? Ɔbarima a ɔhyɛ ataade pa* anaa? Hwɛ, wɔn a wɔhyɛ ntaade pa no, wɔte ahemfi. 9 Dɛn nti koraa na mupuei? Mokɔhwɛɛ odiyifo anaa? Yiw, ɔyɛ odiyifo, na ɔsen odiyifo mpo.+ 10 Oyi ne nea wɔakyerɛw ne ho asɛm sɛ: ‘Hwɛ! meresoma me somafo adi w’anim, na ɔno na obesiesie kwan mu ama wo!’+ 11 Nokwarem mereka akyerɛ mo sɛ, wɔn a mmea awo wɔn nyinaa mu no, obiara mmae a ɔyɛ kɛse sen Yohane Suboni; nanso nea osua wɔ ɔsoro Ahenni mu no yɛ kɛse sen no.+ 12 Efi Yohane Suboni bere so besi nnɛ no, ɔsoro Ahenni no ne botae a nnipa repere adu ho, na wɔn a wɔyere wɔn ho denneennen no nsa ka.+ 13 Efisɛ Adiyifo no ne Mmara no nyinaa hyɛɛ nkɔm besii Yohane so.+ 14 Na sɛ mubegye atom a, ɔno ne ‘Elia a ɔreba no.’+ 15 Ma nea ɔwɔ aso no ntie. 16 “Hena na mede awo ntoatoaso yi bɛtoto ne ho?+ Ɛte sɛ mmofra nkumaa a wɔtete gua so a wɔreteɛm frɛ wɔn mfɛfo 17 sɛ: ‘Yɛde atɛntɛbɛn bɔɔ nnwom maa mo, nanso moansaw; yesui na yɛteɛteɛɛm, nanso moanni awerɛhow.’* 18 Saa ara nso na Yohane bae no, wannidi na wannom, na nkurɔfo se, ‘Ɔwɔ honhommɔne.’ 19 Onipa Ba no aba; odidi na ɔnom,+ nanso nkurɔfo ka sɛ, ‘Hwɛ! Ɔbarima didifo* ne kɔwensani, wɔn a wogyigye tow ne nnebɔneyɛfo adamfo.’+ Nanso, nyansa nam ne nnwuma so* di bem.”*+ 20 Afei ofii ase kaa nkurow a ɔyɛɛ n’anwonwade dodow no ara wom no anim, efisɛ wɔansakra: 21 “Korasin, due! Betsaida, due! Efisɛ anwonwade a ɛkɔɔ so wɔ mo mu no, sɛ ɛkɔɔ so wɔ Tiro ne Sidon a, anka wɔasakra afurafura awerɛhow ntama* atenatena nsõ mu+ dedaadaw. 22 Enti mereka akyerɛ mo sɛ, nea ɛbɛto mo Atemmu Da no, ɛbɛkyɛn Tiro ne Sidon.+ 23 Na wo Kapernaum,+ wɔbɛma wo so akɔ soro anaa? Ɔdamoa* mu na wubesian akɔ;+ efisɛ anwonwade a wɔyɛe wɔ wo mu no, sɛ wɔyɛe wɔ Sodom a, anka ɛwɔ hɔ de besi nnɛ da yi. 24 Enti mereka akyerɛ mo sɛ, nea ɛbɛto wo Atemmu Da no, ɛbɛkyɛn Sodom asaase no.”+ 25 Saa bere no, Yesu kae sɛ: “Agya, ɔsoro ne asaase Wura, miyi wo ayɛ wɔ baguam, efisɛ wode eyinom asie anyansafo ne animdefo, na woayi no adi akyerɛ mmofra nkumaa.+ 26 O Agya, ɛyɛ ampa, efisɛ eyi ne ɔkwan a ɛsɔ w’ani. 27 M’Agya de nneɛma nyinaa ahyɛ me nsa,+ na obiara nnim Ɔba no yiye gye Agya no,+ na saa ara nso na obiara nnim Agya no yiye gye Ɔba no, ne nea Ɔba no pɛ sɛ ɔda Agya no adi kyerɛ no no.+ 28 Mo a moabrɛ na wɔde nnesoa asoa mo nyinaa, mommra me nkyɛn, na mɛma mo ho adwo mo. 29 Momfa me kɔndua nto mo ho so na munsua me, efisɛ midwo, na mebrɛ me ho ase koma mu,+ na mubenya ɔhome.* 30 Efisɛ me kɔndua soa nyɛ den na m’adesoa yɛ hare.”\n^ Anaa “moamfa mo nsa ammobɔ mo koko anni awerɛhow.”\n^ Anaa “nyansa nam nea efi mu ba so.”\n^ Anaa “mubenya ɔhome ama mo kra.”


1 Samuel 27 NVI-PT - 1 Samuel 27 AKCB\nDawid Wɔ Filistifo Mu\n1Na Dawid dwen ho se, “Da bi, mɛtɔ wɔ Saulo nsa ano. Na nea mɛyɛ a eye pa ara ne sɛ, meguan akɔ Filistifo nkyɛn. Ɛba saa a, Saulo begyae mʼakyidi na menya bammɔ.”\n2Na Dawid ne mmarima ahansia tutu kɔtenaa Gat kɔhyɛɛ Maok babarima ɔhene Akis ase. 3Na Dawid de ne yerenom baanu a wɔyɛ Ahinoam a ofi Yesreel ne Abigail a ofi Karmel a na ɔyɛ Nabal kunabea no kɔe. 4Saulo tee sɛ Dawid aguan kɔ Gat no, wanni nʼakyi anhwehwɛ no bio.\n5Na Dawid ka kyerɛɛ Akis se, “Sɛ ɛrenhaw wo a, ma yɛn baabi wɔ nkurow no bi so na yɛnkɔtena hɔ sen sɛ yɛbɛtena ahenkurow yi mu.”\n6Enti Akis de Siklag kurow maa no, (na efi saa da no, ɛhɔ abɛyɛ Yuda ahemfo atenae de besi nnɛ), 7na wɔtenaa Filistifo no mu afe ne asram anan.\n8Afei, Dawid ne ne dɔm kɔtow hyɛɛ Gesurfo, Girsifo ne Amalekfo so. Saa nnipa yi na na kan no, wɔtete asase a ɛtrɛw kɔ Sur a ɛwɔ Misraim kwan so no. 9Dawid annyaw onipa baako anikann wɔ nkuraa a ɔkɔtow hyɛɛ wɔn so no mu. Ɔfaa nguan, anantwi, mfurum, yoma ne ntade nyinaa ansa na ɔresan akɔ Akis nkyɛn.\n10Akis bisaa Dawid se, “Ɛhe na nnɛ mofom nneɛma kodui?”\nDawid buae se, “Yɛkɔɔ Yuda anafo fam kɔtow hyɛɛ Yerahmeelfo27.10 Yerahmeelfo nam Hesron so bɛyɛɛ Yuda asefo (1 Be 2.9,25,26). Hwɛ nsɛm a ɛfa Kenifo ho wɔ Atemmufo 4.11. ne Kenifo so.” 11Dawid kum wɔn nyinaa. Wannyaw obiara a obetumi aba Gat abɛkyerɛ faako a ɔkɔe. Saa ade yi kɔɔ so ara wɔ bere a na Dawid te Filistifo mu no. 12Akis gyee Dawid dii, na ɔkaa wɔ ne tirim se, “Saa bere yi de, Israelfo bekyi no kɔkɔɔkɔ, na ɛbɛma no atena ha, na wasom me afebɔɔ.”\nAKCB : 1 Samuel 27


Nehemia ma wogyaee apoobɔ no (1-13)\nNá Nehemia dwen nnipa ho (14-19)\n5 Ne nyinaa mu no, na mmarima no ne wɔn yerenom redi abooboo kɛse, na na wɔrenwiinwii tia wɔn nuanom Yudafo no.+ 2 Asɛm a na ebinom reka ne sɛ: “Yɛne yɛn mma mmarima ne yɛn mma mmea dɔɔso. Yɛannya aduan a, ɔkɔm bekum yɛn.” 3 Ebinom nso kae sɛ: “Yɛde yɛn hwiit mfuw ne yɛn bobe mfuw ne yɛn afi resi awowa na ama yɛanya aduan wɔ ɔkɔm bere mu.” 4 Ɛnna afoforo nso kae sɛ: “Yɛde yɛn hwiit mfuw ne yɛn bobe mfuw akogye bosea de atua ɔhene tow.+ 5 Yɛne yɛn nuanom nyinaa yɛ nnipa baako;* yɛn mma te sɛ wɔn mma. Nanso yɛreyɛ abrɛ yɛn mma mmarima ne yɛn mma mmea ase ama wɔayɛ nkoa ne mfenaa, na yɛn mma mmea no mu bi mpo de, yɛayɛ wɔn mfenaa dedaw.+ Yenni tumi biara nso a yɛde besiw ano, efisɛ yɛn hwiit mfuw ne yɛn bobe mfuw akodi ebinom nsam.” 6 Bere a metee asɛm yi ne wɔn abooboo no, me bo fuwii yiye. 7 Enti misusuw ho wɔ me komam, na m’ani annye nea atitiriw ne asoafo no ayɛ no ho, na meka kyerɛɛ wɔn sɛ: “Mo ara mo nuanom na moregye wɔn nsiho.”+ Ɛnna wɔn nti mema yɛbɔɔ gua kɛse. 8 Na meka kyerɛɛ wɔn sɛ: “Yɛn nuanom Yudafo a wɔtɔn wɔn maa amanaman no, yɛayɛ nea yebetumi biara asan agye wɔn aba; afei moresan atɔn mo ankasa mo nuanom?+ Yɛnsan ntɔ wɔn bio anaa?” Mekaa saa no, wɔyɛɛ komm na wɔantumi anka hwee. 9 Ɛnna mekae sɛ: “Ade a moreyɛ yi nye. Ɛnyɛ yɛn Nyankopɔn mmom na ɛsɛ sɛ musuro no+ sɛnea ɛbɛyɛ a aman a wɔtan yɛn no rengu yɛn anim ase? 10 Me nso ɛyɛ a me ne me nuanom ne m’asomfo de sika ne aduan fɛm wɔn a yennye nsiho. Mesrɛ mo, momma yennyae nsiho no gye.+ 11 Enti nsiho a mugye wɔ wɔn hwiit mfuw+ ne wɔn bobe mfuw ne wɔn ngodua mfuw ne wɔn afi ho ne nkyem 100 a mugye* wɔ sika ne aduan ne bobesa foforo ne ngo so no, mesrɛ mo, monsan mfa mma wɔn nnɛ dua yi ara.” 12 Ɛnna wɔkae sɛ: “Yɛbɛsan de ama wɔn, na yɛremmisa hwee mfi wɔn hɔ. Yɛbɛyɛ nea woaka no pɛpɛɛpɛ.” Enti mefrɛɛ asɔfo no, na memaa mmarima no kekaa ntam sɛ wobedi bɔhyɛ yi so. 13 Ɛno akyi no, meporoporow m’ataade mu* na mekae sɛ: “Sɛ obi anni asɛm yi so a, ma nokware Nyankopɔn no mporow no mfi ne fi ne n’agyapade mu saa ara; wɔmporow no saa ara mma biribiara mmɔ no.” Ɛnna asafo no nyinaa gyee so sɛ: “Amen!”* Na woyii Yehowa ayɛ. Na ɔman no dii wɔn bɔhyɛ so. 14 Afei nso, efi da a ɔhene yɛɛ me amrado+ wɔ Yuda asaase so, Ɔhene Artasasta+ ahenni afe a ɛto so 20+ kosi n’afe a ɛto so 32+ no, mfirihyia 12 ni, me ne me nuanom nyinaa, obiara annye aduan a wɔde ma amradofo no.+ 15 Amradofo a wodii m’anim no de, wɔde nnesoa a emu yɛ duru soaa ɔman no, na da biara na wogye dwetɛ nnwetɛbona* 40 de tɔ aduan ne nsã.* Wɔn asomfo nso hyɛɛ ɔman no so. Nanso me de, Onyankopɔn a misuro no nti,+ manyɛ saa.+ 16 Afei ɔfasu yi ho adwuma no, misoo mu bi; m’asomfo nso, wɔn nyinaa boaboaa wɔn ho ano wɔ hɔ maa adwuma no, na yɛannye asaase biara.+ 17 Bere a Yudafo ne asoafo 150, ne nnipa a wofi amanaman no mu baa yɛn nkyɛn no, me pon so na wodidii. 18 Da biara na mema wosiesie nantwinini baako, nguan asia a wɔadɔ srade, ne ntakraboa ma me.* Dadu biara nso, na mema wɔde nsã* ahorow ahorow ba. Na mammisa aduan kyɛfa a wɔde ma amradofo no, efisɛ na adwuma a ɛda ɔman yi so no mu yɛ duru. 19 O me Nyankopɔn, nea mayɛ ama ɔman yi nti, kae me na wo ne me nni no yiye.+\n^ Nt., “yɛn honam te sɛ yɛn nuanom honam.”\n^ Anaa “ɔha mu nkyem baako,” kyerɛ sɛ, bosome biara de.\n^ Nt., “meporoporow me kokom,” kyerɛ sɛ, tetefo ataade a wɔayɛ biribi wɔ ne koko so te sɛ kotoku.\n^ Anaa “paanoo ne bobesa.”\n^ Anaa “ma mefa ho ka.”


Dɛn Ne Onyankopɔn Ahenni? Adɛn Nti na Ɛsɛ Sɛ Wobɔ Mpae Sɛ Onyankopɔn Ahenni Mmra? | Bible Kyerɛkyerɛ\n7 Susuw Bible nkɔmhyɛ a ɛfa Yesu ho yi ho hwɛ: “[Yehowa, NW] honhom besi no so, nyansa ne nhumu honhom, afotu ne mmaninyɛ honhom, nimdeɛ ne [Yehowa, NW] suro honhom. Na [Yehowa, NW] suro bɛyɛ no huam. Na ɛnyɛ nea n’ani hu so na obebu atɛn, na ɛnyɛ nea n’aso te so na obedi asɛm, na trenee na ɔde bebu atɛn ama mmɔboroni, na ɔde asɛntrenee adi ama asase so amanehunufo.” (Yesaia 11:2-4) Saa nsɛm no kyerɛ sɛ Yesu bɛyɛ Ɔhene a ɔde trenee ne mmɔborohunu bedi asase sofo so. So w’ani begye ho sɛ wubenya sodifo a ɔte saa?\n22 Bere a Yesu ka kyerɛɛ n’akyidifo sɛ wɔmmɔ mpae sɛ, “W’ahenni mmra” no, ɛda adi pefee sɛ na Ahenni no mmae saa bere no. So bere a Yesu foro kɔɔ soro no ara na ɛbae? Dabi, efisɛ Petro ne Paulo nyinaa kae sɛ, bere a wonyan Yesu no akyi na nkɔmhyɛ a ɛwɔ Dwom 110:1 no nyaa mmamu wɔ Yesu so: “[Yehowa, NW] asɛm a osee me wura ni: Tra me nifa kosi sɛ mede w’atamfo mɛyɛ wo nan ase ntiaso.” (Asomafo Nnwuma 2:32-35; Hebrifo 10:12, 13) Ɔtwɛn kosii bere bi.\n23 Ná ɔbɛtwɛn akosi bere bɛn? Wɔ afeha a ɛto so 19 ne 20 mu no, Bible asuafo anokwafo buu akontaa hui sɛ bere a ɔde retwɛn no bɛba awiei wɔ afe 1914 mu. (Ɛdefa saa bere yi ho no, hwɛ Nkekaho a ɛwɔ kratafa 215-18 no.) Nsɛm a efii ase sisii wɔ wiase fi afe 1914 reba no si so dua sɛ ntease a na Bible asuafo anokwafo no wɔ no yɛ nokware. Bible nkɔmhyɛ a anya mmamu da no adi sɛ Kristo bɛyɛɛ Ɔhene wɔ afe 1914 mu na Onyankopɔn Ahenni fii ase dii tumi. Enti, yɛte Satan ‘bere a aka a ɛyɛ tiaa’ no mu. (Adiyisɛm 12:12; Dwom 110:2) Yebetumi aka no pen nso sɛ Onyankopɔn Ahenni befi ase ayɛ adwuma nnansa yi ara ama Onyankopɔn apɛde ayɛ hɔ wɔ asase so. So asɛm yi yɛ wo anigye? Wugye di sɛ ɛyɛ nokware? Ti a edi hɔ no bɛboa wo ma woahu sɛ Bible kyerɛkyerɛ saa nneɛma yi ankasa.\nOnyankopɔn Ahenni yɛ ɔsoro nniso a Yesu Kristo yɛ so Hene, na wɔayi nnipa mu 144,000 ma wɔne no rekodi ade.—Adiyisɛm 14:1, 4.\nOnyankopɔn Ahenni bɛsɛe nnipa nniso nnansa yi ara, na asase bɛdan paradise.—Adiyisɛm 16:14, 16.\nbh ti 8 kr. 76-85


“W’Ahenni Mmra” | Onyankopɔn Ahenni\nHwehwɛ nea Yesu ka faa Onyankopɔn Ahenni no ho no mu\n1, 2. Asɛm bɛn na Yehowa ankasa kae a Yesu asomafo no mu baasa tee, na dɛn na wɔyɛe wɔ ho?\nSƐ Yehowa Nyankopɔn ankasa ka kyerɛ wo sɛ yɛ biribi a, dɛn na wobɛyɛ? Ɛmfa ho nea ɔbɛka sɛ yɛ biara no, so ɛnyɛ ahokeka na wode bɛyɛ? Akyinnye biara nni ho sɛ saa na wobɛyɛ!\n2 Wɔ afe 32 Y.B. mu Twam afahyɛ no akyi no, Yesu asomafo no mu baasa—Petro, Yakobo, ne Yohane—hyiaa asɛm bi a ɛte saa. (Monkenkan Mateo 17:1-5.) Bere a na wɔne wɔn Wura Yesu wɔ “bepɔw tenten bi” so no, wohui wɔ anisoadehu bi mu sɛ Yesu wɔ n’anuonyam mu sɛ ɔsoro Hene. Ná anisoadehu no te sɛ asɛm bi a asi ankasa ma enti Petro bɔɔ mmɔden sɛ ɔde n’ano bɛto nea ɛrekɔ so no mu. Bere a na Petro rekasa no, omununkum bi bɛkataa wɔn so. Afei Petro ne wɔn a wɔka ne ho no tee biribi a nnipa kakraa bi na wɔate pɛn—Yehowa ankasa nne. Bere a Yehowa sii so dua sɛ Yesu yɛ ne Ba no, Yehowa kae pefee sɛ: “Muntie no.” Asomafo no dii saa akwankyerɛ a Onyankopɔn de maa wɔn no so. Wotiee Yesu nkyerɛkyerɛ, na wɔn nso ka kyerɛɛ afoforo sɛ wɔnyɛ saa ara.—Aso. 3:19-23; 4:18-20.\nYesu kaa Onyankopɔn Ahenni no ho asɛm pii sen biribi foforo biara\n3. Dɛn nti na Yehowa pɛ sɛ yetie ne Ba no, na asɛm bɛn na ɛyɛ papa sɛ yɛhwehwɛ mu?\n3 Wɔakyerɛw saa asɛm “Muntie no” no wɔ Bible mu na ama yɛanya so mfaso. (Rom. 15:4) Dɛn nti na ɛsɛ sɛ yetie no? Efisɛ Yesu yɛ Yehowa kasamafo, na bere biara a na Yesu bebue n’ano sɛ ɔrekyerɛkyerɛ no, ɔkaa asɛm a na n’Agya pɛ sɛ yɛte. ( Yoh. 1:1, 14) Esiane sɛ Yesu kaa Onyankopɔn Ahenni—Mesia nniso a ɛwɔ soro a emufo ne Kristo Yesu ne nnipa 144,000 a ɔne wɔn bedi ade—no ho asɛm pii sen biribi foforo biara nti, ɛyɛ papa sɛ yɛhwehwɛ saa asɛm a ɛho hia yi mu yiye. (Adi. 5:9, 10; 14:1-3; 20:6) Nanso, ansa na yɛbɛyɛ saa no, momma yɛnhwɛ nea enti a Yesu kaa Onyankopɔn Ahenni no ho asɛm pii no.\n“Nea Ayɛ Koma Mã . . . ”\n4. Dɛn na Yesu yɛe a ɛkyerɛ sɛ na Ahenni no da ne koma so paa?\n4 Ahenni no da Yesu koma so paa. Dɛn nti na yɛreka saa? Efisɛ nsɛm a yɛka na ɛma nea ɛwɔ yɛn koma mu da adi—kyerɛ sɛ, ɛno na ɛma afoforo hu nneɛma a ɛho hia yɛn paa. Yesu ankasa kae sɛ: “Nea ayɛ koma mã no na ano ka.” (Mat. 12:34) Yesu de hokwan biara a onyae kaa Ahenni no ho asɛm. Wɔtwe adwene si Ahenni no so bɛboro mpɛn 100 wɔ Nsɛmpa anan no mu, na yehu emu dodow no ara wɔ nsɛm a Yesu kae mu. Ahenni no na ɔde yɛɛ n’asɛnka adwuma no asɛmti. Ɔkae sɛ: “Ɛsɛ sɛ mekɔ nkurow foforo mu nso kɔka Onyankopɔn ahenni ho asɛmpa no, efisɛ eyi nti na wɔsomaa me.” (Luka 4:43) Wɔ Yesu wusɔre akyi mpo no, ɔkɔɔ so kaa Ahenni no ho asɛm kyerɛɛ n’asuafo no. (Aso. 1:3) Akyinnye biara nni ho sɛ, na Ahenni no ho anisɔ ahyɛ Yesu koma mã, na ɛkanyan no ma ɔkaa ho asɛm.\n5-7. (a) Yɛyɛ dɛn hu sɛ Ahenni no da Yehowa koma so paa? Ma mfatoho. (b) Dɛn na yebetumi ayɛ de akyerɛ sɛ Ahenni no da yɛn koma so paa?\n5 Ahenni no da Yehowa nso koma so paa. Yɛyɛ dɛn hu saa? Momma yɛnkae sɛ, Yehowa na ɔsomaa ne Ba a ɔwoo no koro no baa wiase; asɛm biara a Ɔba no kae ne biribiara a ɔkyerɛkyerɛe no fi Yehowa hɔ. ( Yoh. 7:16; 12:49, 50) Saa ara nso na Yehowa na ɔma wɔkyerɛw biribiara a ɛka Yesu asetena ne ne som adwuma ho nsɛm wɔ Nsɛmpa anan no mu. Momma yɛmfa bere kakra nsusuw nea saa asɛm yi kyerɛ no ho nhwɛ.\nƐyɛ papa sɛ yɛn mu biara bisa ne ho sɛ, ‘So Onyankopɔn Ahenni no da me koma so paa?’\n6 Fa no sɛ wode w’abusua mufo mfonini rehyehyɛ nhoma a wɔde mfonini hyehyɛ mu (album) mu. Wowɔ mfonini pii a wode bɛhyehyɛ mu, nanso wuhu sɛ kakraa bi pɛ na ɛbɛkɔ nhoma no mu. Dɛn na wobɛyɛ? W’ankasa na wobɛpaw nea wopɛ sɛ wode hyehyɛ mu no. Ɔkwan bi so no, Nsɛmpa no te sɛ nhoma a wɔde mfonini hyehyɛ mu a ɛma yehu Yesu yiye paa. Yehowa amfa ne honhom anka wɔn a na wɔrekyerɛw Nsɛmpa no sɛ wɔnkyerɛw asɛm biara a Yesu kae ne biribiara a ɔyɛe bere a na ɔwɔ asase so no. ( Yoh. 20:30; 21:25) Mmom no, Yehowa honhom boaa wɔn ma wɔkyerɛw nsɛm ne nneɛma a ɛbɛboa yɛn ma yɛahu nea enti a Yesu bɛyɛɛ ne som adwuma no ne nneɛma a ɛho hia Yehowa sen biribiara no ho nsɛm. (2 Tim. 3:16, 17; 2 Pet. 1:21) Esiane sɛ Onyankopɔn Ahenni no ho nsɛm a Yesu kae ahyɛ Nsɛmpa no mu mã nti, yebetumi aka paa sɛ, Ahenni no da Yehowa koma so ankasa. Wo de hwɛ sɛnea Yehowa pɛ sɛ yehu n’Ahenni no ho nsɛm nyinaa!\n7 Ɛyɛ papa sɛ yɛn mu biara bisa ne ho sɛ, ‘So Onyankopɔn Ahenni no da me koma so paa?’ Sɛ ɛte saa a, yɛde anigye betie nsɛm a Yesu ka faa Ahenni no ho no; sɛnea Ahenni no ho hia, ɔkwan a ɛbɛfa so aba, ne bere a ɛbɛba.\n“W’ahenni Mmra”—Ɔkwan Bɛn So?\n8. Ɔkwan bɛn so na Yesu kyerɛkyerɛɛ sɛnea Ahenni no ho hia mu?\n8 Momma yensusuw mpaebɔ ho nhwɛso no ho nhwɛ. Yesu kaa sɛnea Ahenni no ho hia ho asɛm ma emu daa hɔ fann, na ɔkyerɛɛ nneɛma a Ahenni no bɛyɛ. Adesrɛde ason na ɛwɔ saa mpaebɔ no mu. Emu abiɛsa a edi kan no fa Yehowa atirimpɔw ahorow ho—ne din a wɔbɛtew ho, n’Ahenni no a ɛbɛba, ne n’apɛde a ɛbɛyɛ hɔ wɔ asase so te sɛ ɔsoro. (Monkenkan Mateo 6:9, 10.) Saa adesrɛde abiɛsa no nyinaa wɔ abusuabɔ kɛse, efisɛ Mesia Ahenni no na Yehowa nam so bɛtew ne din ho na wama n’apɛde ayɛ hɔ.\n9, 10. (a) Sɛ Onyankopɔn Ahenni no ba a, nneɛma bɛn na ɛbɛyɛ? (b) Bɔhyɛ a ɛwɔ Bible mu bɛn na wopɛ sɛ wuhu ne mmamu?\n9 Sɛ Onyankopɔn Ahenni no ba a, dɛn na ɛbɛyɛ? Sɛ yɛbɔ mpae sɛ, “W’ahenni mmra” a, na yɛresrɛ sɛ Ahenni no mmɛyɛ nneɛma pɔtee bi. Sɛ Ahenni no ba a, ebedi tumi wɔ asase nyinaa so. Ebeyi nhyehyɛe bɔne a ɛwɔ hɔ yi ne nnipa nniso nyinaa afi hɔ, na ɛde wiase foforo a trenee te mu aba. (Dan. 2:44; 2 Pet. 3:13) Afei, bere a Ahenni no redi tumi no, asase nyinaa bɛdan paradise. (Luka 23:43) Wobenyan awufo a Onyankopɔn kae wɔn no aba nkwa mu ma wɔne wɔn adɔfo abɛtena bio. ( Yoh. 5:28, 29) Wɔn a wobetie Onyankopɔn asɛm no bɛyɛ nnipa a wɔyɛ pɛ, na wɔbɛtena ase daa. (Adi. 21:3-5) Ɛno akyi no, asomdwoe a ɛwɔ soro no bi bɛba asase so, na Yehowa Nyankopɔn apɛde ayɛ hɔ! Sɛ wode w’ani hu saa bɔhyɛ ahorow a ɛwɔ Bible mu no mmamu a, anka w’ani rennye? Kae sɛ, bere biara a wobɛbɔ mpae sɛ Onyankopɔn Ahenni mmra no, na woresrɛ sɛ saa nneɛma pa a wɔahyɛ ho bɔ no mmra.\n10 Yehu pefee sɛ Onyankopɔn Ahenni a Yesu kaa ho asɛm wɔ mpaebɔ ho nhwɛso no mu no nnya ‘mmae.’ Yebetumi aka saa, efisɛ nnipa nniso ahorow da so ara redi tumi, na wiase foforo a trenee te mu no nso nnya mmae. Nanso, asɛmpa bi wɔ hɔ. Wɔde Onyankopɔn Ahenni no asi hɔ, na yebesusuw ho wɔ ti a edi hɔ no mu. Nanso, saa bere yi de, momma yensusuw bere a na wɔde Ahenni no besi hɔ ne bere a ɛbɛba sɛnea Yesu kaa ho asɛm no ho.\nBere Bɛn na na Wɔde Onyankopɔn Ahenni no Besi Hɔ?\n11. Dɛn na Yesu ka faa Onyankopɔn Ahenni a na wɔde besi hɔ no ho?\n11 Ɛmfa ho sɛ na Yesu asuafo binom rehwɛ Ahenni no kwan no, Yesu kae sɛ, wɔremfa Ahenni no nsi hɔ wɔ asomafo no bere so. (Aso. 1:6) Momma yensusuw mfatoho abien a Yesu yɛe a ɛsono emu biara no ho nhwɛ; ɔyɛɛ mfatoho no wɔ mfe abien ntam.\n12. Ɔkwan bɛn so na awi ne nwura bɔne ho mfatoho no ma yehu sɛ wɔamfa Ahenni no ansi hɔ wɔ asomafo no bere so?\n12 Awi ne nwura bɔne ho mfatoho no. (Monkenkan Mateo 13:24-30.) Bere a Yesu maa saa mfatoho yi bɛyɛ afe 31 Y.B. mu mfiase no, ɔkyerɛkyerɛɛ mu kyerɛɛ n’asuafo no. (Mat. 13:36-43) Asɛntitiriw a ɛwɔ mfatoho no mu ne ne nkyerɛase ni: Ná Ɔbonsam begu nwura bɔne (atoro Kristofo) wɔ awi (“Ahenni mma no,” anaa Kristofo a wɔasra wɔn) no mu wɔ asomafo no wu akyi. Ná wɔbɛma awi ne nwura bɔne no nyinaa abom anyin akodu otwa bere a ɛyɛ “wiase nhyehyɛe awiei” no. Sɛ otwa bere no fi ase a, na wɔbɛboaboa nwura bɔne no ano. Ɛno akyi no, wɔbɛboaboa awi no nso ano. Enti mfatoho no ma yehu sɛ na wɔremfa Ahenni no nsi hɔ wɔ asomafo no bere so, na mmom na wɔde besi hɔ wɔ otwa bere no mfiase. Sɛnea ɛkɔbae no, otwa bere no fii ase wɔ afe 1914 mu.\nAWI NE NWURA BƆNE\nƐwom sɛ na Yesu asuafo binom rehwɛ Ahenni no kwan de, nanso Yesu kyerɛe sɛ wɔremfa Ahenni no nsi hɔ wɔ asomafo no bere so\nAfe 33 Y.B. Wofii Ase Guu Aba No\n‘Ɔbarima bi guu aba pa wɔ n’afuw mu’ (Mat. 13:24)\n‘Bere a na nnipa adeda no, ne tamfo beduaa nwura bɔne wom’ (Mat. 13:25)\n“Ne nyinaa nnyin nkosi otwabere” (Mat. 13:30)\nAfe 1914 Otwa Bere no Fii Ase\nWɔboaboa nwura bɔne no ano na wɔkyekyere (Mat. 13:30)\n13. Mfatoho bɛn na Yesu de kyerɛe sɛ sɛ ɔsan kɔ soro a, ɛnyɛ amonom hɔ ara na wɔde no besi ade so sɛ Mesia Ahenni no so Hene?\n13 Mmɛnnaa ho mfatoho no. (Monkenkan Luka 19:11-13.) Yesu maa saa mfatoho yi wɔ afe 33 Y.B. mu, bere a na ɔnam kwan so rekɔ Yerusalem nea etwa to koraa no. Ná wɔn a wɔretie no no mu binom susuw sɛ sɛ wodu Yerusalem pɛ a, ɔde Ahenni no besi hɔ. Nea ɛbɛyɛ na Yesu ateɛ saa adwene a wokura no na wama wɔahu sɛ ɛbɛkyɛ paa ansa na wɔde Ahenni no asi hɔ no, ɔde ne ho totoo “ɔdehye bi” a otuu “kwan kɔɔ asase bi so akyirikyiri sɛ ɔrekogye tumi” ho. * Wɔ Yesu fam no, na ‘asase a ɛwɔ akyirikyiri’ no yɛ ɔsoro. Ɛhɔ na na ɔbɛkɔ akogye tumi sɛ Ɔhene afi n’Agya hɔ. Nanso, na Yesu nim sɛ sɛ ɔsan kɔ soro a, ɛnyɛ amonom hɔ ara na wɔde no besi ade so sɛ Mesia Ahenni no so Hene. Mmom no, na ɔbɛtena Onyankopɔn nsa nifa atwɛn akosi bere a wɔahyɛ no. Nea ɛkɔbae ne sɛ, ɔtwɛnee mfehaha pii.—Dw. 110:1, 2; Mat. 22:43, 44; Heb. 10:12, 13.\nBere Bɛn na Onyankopɔn Ahenni no Bɛba?\n14. (a) Bere a Yesu asomafo no mu baanan bisaa no asɛm no, mmuae bɛn na ɔde maa wɔn? (b) Dɛn na Yesu nkɔmhyɛ a abam no ma yehu fa ne mmae no ne Ahenni no ho?\n14 Aka nna kakra ma wɔakum Yesu no, n’asomafo no mu baanan bisaa no sɛ: “Bere bɛn na eyinom bɛba mu, na dɛn na ɛbɛyɛ wo mmae ne bere a ɛwɔ hɔ yi awiei ho sɛnkyerɛnne?” (Mat. 24:3; Mar. 13:4) Yesu de nkɔmhyɛ bi a ɛfa nneɛma pii ho a ɛwɔ Mateo ti 24 ne 25 na ɛmaa saa asɛm no ho mmuae. Yesu kaa nneɛma pii a ebesisi wɔ wiase nyinaa ho asɛm. Ná saa nneɛma a ebesisi no bɛyɛ bere bi a wɔfrɛ no Yesu “mmae” ho sɛnkyerɛnne. Sɛ Yesu mmae no fi ase a, saa bere no ara na wɔde Ahenni no besi hɔ; na ne mmae no nso bɛba awiei bere a Ahenni no redi asase nyinaa so no. Yɛwɔ adanse pii a ɛkyerɛ sɛ nkɔm a Yesu hyɛe no fii ase nyaa mmamu wɔ afe 1914 mu. * Enti, saa afe no na Yesu mmae no fii ase, na saa bere no ara nso na wɔde Ahenni no sii hɔ.\n15, 16. Henanom na asɛm “saa awo ntoatoaso yi” fa wɔn ho?\n15 Nanso, bere bɛn na Onyankopɔn Ahenni no bɛba koraa? Yesu ankyerɛ bere pɔtee a ɛbɛba. (Mat. 24:36) Nanso, ɔkaa biribi a ɛbɛma yɛanya awerɛhyem sɛ abɛn pɛɛ. Yesu kae sɛ, Ahenni no bɛba bere a “saa awo ntoatoaso yi” ahu sɛ nkɔmhyɛ no ho sɛnkyerɛnne no abam no. (Monkenkan Mateo 24:32-34.) Henanom na asɛm “saa awo ntoatoaso yi” no fa wɔn ho? Momma yensusuw Yesu asɛm yi ho yiye.\n16 “Saa awo ntoatoaso yi.” So wɔn a wonnye nni ho asɛm na na ɛwɔ Yesu adwenem? Dabi. Momma yensusuw nnipa a na ɔrekasa kyerɛ wɔn no ho nhwɛ. Yesu kaa saa nkɔmhyɛ yi ho asɛm kyerɛɛ n’asomafo no mu kakraa bi a na ‘wɔaba ne nkyɛn kokoam’ no. (Mat. 24:3) Ná ɛrenkyɛ na wɔde honhom kronkron asra asomafo no. Afei nso, hyɛ nsɛm a na wɔresusuw ho no nsow. Ansa na Yesu reka “saa awo ntoatoaso yi” ho asɛm no, ɔkae sɛ: “Afei munsua biribi mfi borɔdɔma dua ho mfatoho yi mu: Sɛ enya fefɛw na eyiyi nhaban ara pɛ a, munim sɛ ahohuru bere abɛn. Saa ara na mo nso, sɛ muhu eyinom nyinaa a, munhu sɛ wabɛn apon ano.” Yesu akyidifo a wɔasra wɔn no na na wobehu nneɛma a wɔhyɛɛ ho nkɔm no na wɔate ase sɛ Yesu ‘abɛn apon ano’ no, na ɛnyɛ wɔn a wonnye nni no. Enti, bere a Yesu kaa “saa awo ntoatoaso yi” ho asɛm no, na n’akyidifo a wɔasra wɔn no ho asɛm na ɛwɔ n’adwenem.\nYesu kyerɛe sɛ sɛ “saa awo ntoatoaso yi” hu nkɔmhyɛ no ho sɛnkyerɛnne no mmamu a, ɛno akyi na Ahenni no bɛba (Hwɛ nkyekyɛm 17, 18)\nKUW 1: Wɔn a wɔasra wɔn a wohuu bere a sɛnkyerɛnne no fii ase baa mu wɔ afe 1914 mu\nKUW 2: Wɔn a wɔasra wɔn a wɔne kuw a edi kan no mufo tenaa ase wɔ bere koro mu; wɔn mu binom bɛtena ase ahu ahohiahia kɛse no\n17. Nsɛm “awo ntoatoaso” ne “eyinom nyinaa” no kyerɛ dɛn?\n17 ‘Ɛrentwam da kosi sɛ eyinom nyinaa bɛba mu.’ Ɔkwan bɛn so na saa asɛm no bɛbam? Ansa na yɛbɛma saa asɛm yi ho mmuae no, ɛsɛ sɛ yehu nneɛma abien bi: nea “awo ntoatoaso” ne “eyinom nyinaa” no kyerɛ. Wɔtaa de asɛm “awo ntoatoaso” di dwuma de ka nnipa a ɛsono mfe a wɔadi a wɔtena ase wɔ bere pɔtee bi mu ho asɛm. Awo ntoatoaso nyɛ tenten pii, na ɛba awiei. (Ex. 1:6) Asɛm “eyinom nyinaa” no fa nneɛma a Yesu hyɛɛ nkɔm sɛ ebesisi wɔ ne mmae mu no nyinaa ho—efi ne mmae no mfiase wɔ afe 1914 mu kosi “ahohiahia kɛse” no mu.—Mat. 24:21.\n18, 19. Yɛbɛte “saa awo ntoatoaso yi” ho asɛm a Yesu kae no ase dɛn, na dɛn na yebetumi aka?\n18 Ɛnde, yɛbɛte “saa awo ntoatoaso yi” ho asɛm a Yesu kae no ase dɛn? Awo ntoatoaso no yɛ wɔn a wɔasra wɔn no mu akuw abien a wɔtenaa ase wɔ bere koro mu. Kuw a edi kan no mufo yɛ wɔn a wohuu bere a sɛnkyerɛnne no fii ase baa mu wɔ afe 1914 mu, na kuw a ɛto so abien no mufo nso yɛ wɔn a wɔanhu bere a sɛnkyerɛnne no fii ase nanso wɔne kuw a edi kan no mufo tenaa ase wɔ bere bi mu no. Anyɛ yiye koraa no, wɔn a wɔwɔ kuw a ɛto so abien no mu binom bɛtena ase ahu ahohiahia a ɛreba no mfiase. Saa akuw abien yi yɛ awo ntoatoaso biako efisɛ wɔtenaa ase sɛ Kristofo a wɔasra wɔn wɔ bere bi mu. *\n19 Dɛn na yebetumi aka? Yenim sɛ Yesu aba n’Ahenni tumi mu, na ɛho sɛnkyerɛnne ada adi pefee wɔ wiase nyinaa. Afei nso, yetumi hu sɛ wɔn a wɔasra wɔn no mufo a wɔda so te ase a wɔka “saa awo ntoatoaso yi” ho no rebɔ nkwakoraa ne mmerewa; nanso wɔn nyinaa rensa mfi asase so ansa na ahohiahia kɛse no afi ase. Enti, yebetumi aka paa sɛ Onyankopɔn Ahenni no bɛba nnansa yi ara abedi asase so tumi! Sɛ yehu mpae a Yesu kae sɛ yɛmmɔ sɛ, “W’ahenni mmra” no mmamu a, hwɛ anigye ara a yebenya!\n20. Nneɛma a ɛho hia bɛn na yebesusuw ho wɔ saa nhoma yi mu, na dɛn na yebesusuw ho wɔ ti a edi hɔ no mu?\n20 Mommma yɛn werɛ mmfi asɛm a Yehowa ankasa fi soro ka faa ne Ba no ho no da. Ɔkae sɛ: “Muntie no.” Yɛn a yɛyɛ nokware Kristofo no ani gye ho sɛ yebetie saa akwankyerɛ a Onyankopɔn de mae no. Asɛm biara a Yesu ka faa Onyankopɔn Ahenni no ho ne ɛho nkyerɛkyerɛmu biara a ɔde mae no ho hia yɛn paa. Nneɛma a ɛho hia a yebesusuw ho wɔ saa nhoma yi mu no yɛ nneɛma a Ahenni no ayɛ dedaw ne nea ɛbɛyɛ daakye. Wɔ ti a edi hɔ mu no, yebesusuw nsɛm a ɛka koma a esisii bere a wɔde Onyankopɔn Ahenni no sii hɔ wɔ soro no ho.\n^ nky. 13 Ebia mfatoho a Yesu mae no maa wɔn a na wɔretie no no kaee Archelaus a na ɔyɛ Herode Ɔkɛseɛ no ba no. Ansa na Herode rebewu no, ɔpaw Archelaus sɛ ɔno na obedi n’ade na wadi Yudea ne nsase foforo so tumi. Nanso, ansa na Archelaus betumi afi ase adi tumi no, na ɛsɛ sɛ otwa kwantenten kɔ Roma ma Augusto Kaesare gye no tom.\n^ nky. 14 Sɛ wopɛ ɛho nsɛm pii a, hwɛ Dɛn na Bible Kyerɛkyerɛ Ankasa? nhoma no ti 9.\n^ nky. 18 Sɛ wɔn a wɔasra wɔn a wɔwɔ kuw a edi kan no mu—kyerɛ sɛ, wɔn a wɔde wɔn ani huu “awoko yaw mfiase” no wɔ afe 1914 mu—nea otwa to wu a, obiara a wɔde honhom bɛsra no wɔ ɛno akyi no nka “saa awo ntoatoaso yi” ho.—Mat. 24:8.\nText Baabi a wubetumi atwe nneɛma akenkan Onyankopɔn Ahenni Redi Tumi!


Забур 138 CARS - Nnwom 138 AKCB\n1Awurade, mede me koma nyinaa ayi wo ayɛ;\nmɛto wʼayeyi dwom wɔ “anyame” no anim.\n2Mede mʼani bɛkyerɛ wʼasɔredan kronkron no, akotow wo\nna makamfo wo din\nwɔ wʼadɔe a enni huammɔ ne wo nokwaredi nti,\nefisɛ woama wʼahyɛde no so yiye;\nama asen wo titiriwyɛ.\n3Bere a misu frɛɛ wo no, wugyee me so;\nwoma minyaa akokoduru ne nnamyɛ.\n4Awurade, sɛ ahemfo a wɔwɔ wiase nyinaa te nea woahyɛ no a,\nma wɔnkamfo wo.\n5Ma wɔnto Awurade akwan ho nnwom,\nna Awurade anuonyam yɛ kɛse.\n6Ɛwɔ mu sɛ Awurade wɔ ɔsorosoro de, nanso ɔhwɛ mmɔborɔfo,\nna ahantanfo de, ohu wɔn wɔ akyirikyiri.\n7Ɛwɔ mu sɛ menam ɔhaw mu de,\nnanso wobɔ me nkwa ho ban;\nwoteɛ wo nsa wɔ mʼatamfo abufuw so,\nna wode wo nsa nifa gye me nkwa.\n8Awurade bɛma nea wahyehyɛ ama me no aba mu;\nAwurade, wʼadɔe wɔ hɔ daa,\nnnyaa wo nsa ano nnwuma akyidi.\nAKCB : Nnwom 138


Yehowa, Nokwaredi ne Adɔe Nyankopɔn | Bɛn Yehowa\n“Wo Nko na Woyɛ Ɔnokwafo”\n1, 2. Dɛn nti na yebetumi aka sɛ na nokware a wonni nyɛ ade a Ɔhene Dawid nhuu bi da?\nNÁ NOKWARE a wonni nyɛ ade a Ɔhene Dawid nhuu bi da. Bere bi, wosunsum no mfiri wɔ ne nniso a na ɔhaw ahyɛ mu ma no mu, na n’ankasa manfo bɔɔ ne ho pɔw bɔne. Afei nso, nnipa a yebesusuw sɛ na wɔyɛ Dawid ahokafo paa no bi paa n’akyi. Susuw Mikal, Dawid yere panyin no ho hwɛ. Mfiase no, na ‘ɔdɔ Dawid,’ na akyinnye biara nni ho sɛ ɔboaa no wɔ dwuma a na odi sɛ ɔhene no mu. Nanso, akyiri yi, “obuu no animtiaa ne koma mu,” na obuu Dawid sɛ “ahuhufo no bi” mpo.—1 Samuel 18:20; 2 Samuel 6:16, 20.\n2 Ɛno akyi no, Dawid ankasa fotufo Ahitofel nso wɔ hɔ. Na wobu n’afotu sɛ nea efi Yehowa hɔ tẽẽ. (2 Samuel 16:23) Nanso, bere bi akyi no, obi a Dawid ne no ka atirimsɛm a ɔwɔ ne mu ahotoso yi bɛdanee ɔfatwafo, na ɔde ne ho kɔbɔɔ nkurɔfo ma wɔtew atua tiaa Dawid. Na hena na ɔkɔfaa atirisopam no bae? Absalom, Dawid ankasa ba! Saa odifudepɛfo no “wiaa Israel mmarima koma,” na ɔde ne ho sii hɔ sɛ ɔhene foforo. Absalom atuatew no mu yɛɛ den araa ma Ɔhene Dawid guan peree ne nkwa.—2 Samuel 15:1-6, 12-17.\n3. Ahotoso bɛn na na Dawid wɔ?\n3 So na obiara nni hɔ a ɔkɔ so di Dawid nokware? Wɔ Dawid amanehunu nyinaa mu no, na onim sɛ obi wɔ hɔ ankasa. Hena? Ɛnyɛ obiara sɛ Yehowa Nyankopɔn. Dawid kaa Yehowa ho asɛm sɛ: “Ɔnokwafo na wo ne no bedi no nokware mu.” (2 Samuel 22:26, NW) Dɛn ne nokwaredi, na ɔkwan bɛn so na Yehowa da saa su yi ho nhwɛso a ɛsen biara adi?\nDɛn Ne Nokwaredi?\n4, 5. (a) Dɛn ne “nokwaredi”? (b) Ɔkwan bɛn so na ɛsono nokwaredi a nneɛma a nkwa nnim da no adi ne nokwaredi a onipa da no adi no?\n4 Sɛnea wɔde “nokwaredi” di dwuma wɔ Hebri Kyerɛwnsɛm mu no kyerɛ ɔdɔ mu a yefi da ayamye adi wɔ biribi ho na yennyae mu kosi sɛ yebedu atirimpɔw a enti yɛyɛ saa no ho. Nokwaredifo wɔ ɔdɔ. Nea ɛyɛ nwonwa no, odwontofo no frɛɛ ɔsram ‘ɔsoro dansefo nokwafo’ esiane sɛ ɛhyerɛn anadwo daa nti. (Dwom 89:37) Saa kwan yi so no, ɔsram yɛ ade a yetumi de yɛn ho to so. Nanso ɔsram ntumi nyɛ nokwafo sɛnea onipa yɛ nokwafo. Dɛn ntia? Efisɛ onipa nokwaredi kyerɛ ɔdɔ a ɔda no adi—biribi a nneɛma a nkwa nnim ntumi nyɛ.\nWɔfrɛ ɔsram ɔdansefo nokwafo, nanso abɔde a wɔwɔ nkwa na wonim nyansa nko ara na wobetumi ada Yehowa nokwaredi no bi adi ankasa\n5 Wɔ Kyerɛwnsɛm mu no, nokwaredi kyerɛ ɔdɔ. Sɛ wɔda no adi a ɛkyerɛ sɛ abusuabɔ bi wɔ nea ɔda no adi ne nea ɔreda no adi akyerɛ no no ntam. Nokwaredi a ɛte saa no tra hɔ daa. Ɛnte sɛ asorɔkye a mframa bɔ kɔ baabiara a ɛpɛ no. Mmom no, nokwaredi, anaa adɔe wɔ nnyinaso ne ahoɔden a etumi di akwanside ahorow a emu yɛ den sen biara so.\n6. (a) Ɔkwan bɛn so na nokwaredi ho yɛ na wɔ nnipa mu, na ɔkwan bɛn so na wɔda eyi adi wɔ Bible mu? (b) Dɛn ne ɔkwan a eye sen biara a yebetumi afa so asua nea nokwaredi kyerɛ, na dɛn ntia?\n6 Nokwarem no, nokwaredi a ɛte saa ho yɛ na nnɛ. Mpɛn pii no, ayɔnkofo paa ‘sɛe wɔn ho wɔn ho.’ Yɛtaa te awarefo a wogyaw wɔn ahokafo hɔ. (Mmebusɛm 18:24; Malaki 2:14-16) Nkontomposɛm abu so araa ma yebetumi aka odiyifo Mika nsɛm yi bi: “Anokwafo ayera afi asase so.” (Mika 7:2, NW) Ɛwom sɛ nnipa ntaa nna adɔe adi de, nanso Yehowa di nokware ma ɛyɛ nwonwa. Nokwarem no, ɔkwan a eye sen biara a yebetumi afa so asua nea nokwaredi kyerɛ ankasa ne sɛ yɛbɛhwehwɛ sɛnea Yehowa da ne dɔ ho ade kɛse yi adi no mu.\nYehowa Nokwaredi a Ɛso Bi Nni\n7, 8. Dɛn nti na yebetumi aka sɛ Yehowa nko na ɔyɛ ɔnokwafo?\n7 Bible ka Yehowa ho asɛm sɛ: “Wo nko na woyɛ ɔnokwafo.” (Adiyisɛm 15:4, NW) Ɛbɛyɛ dɛn na atumi aba saa? So nnipa ne abɔfo nyinaa nnii nokware mmaa ɛnyɛɛ nwonwa wɔ mmere ahorow mu? (Hiob 1:1; Adiyisɛm 4:8) Na Yesu Kristo nso ɛ? So ɔnyɛ Onyankopɔn “nokwafo” titiriw? (Dwom 16:10, NW) Ɛnde, ɔkwan bɛn so na yebetumi aka sɛ Yehowa nko na ɔyɛ ɔnokwafo?\n8 Nea edi kan koraa no, kae sɛ nokwaredi yɛ ɔdɔ ho ade. Esiane sɛ ‘Onyankopɔn ne dɔ’—ɔne saa su yi—nti, hena na obetumi adi nokware koraa asen Yehowa? (1 Yohane 4:8) Nokwarem no, abɔfo ne nnipa betumi ada Onyankopɔn su ahorow adi, nanso Yehowa nkutoo na ne nokwaredi kyɛn so. Sɛ “obi a ne nna akyɛ” no, wayɛ adɔe bere tenten asen abɔde foforo biara, nea ɛwɔ asase so anaa ɔsoro. (Daniel 7:9) Enti, Yehowa yɛ ɔnokwafo ankasa. Ɔda saa su yi adi wɔ ɔkwan a abɔde foforo biara ntumi nna no adi so. Susuw nhwɛso ahorow bi ho hwɛ.\n9. Ɔkwan bɛn so na Yehowa yɛ “ɔnokwafo wɔ n’akwan nyinaa mu”?\n9 Yehowa yɛ “ɔnokwafo wɔ n’akwan nyinaa mu.” (Dwom 145:17, NW) Ɔkwan bɛn so? Dwom 136 ma mmuae. Ɛhɔ no, wɔtwe adwene si Yehowa nkwagye pii so, a gye a ogyee Israelfo anwonwakwan so wɔ Ɛpo Kɔkɔɔ no mu ka ho. Sɛnea ɛfata no, wɔde asɛm: “N’adɔe [anaa, ne nokwaredi] wɔ hɔ daa” si dwom yi nkyekyɛm biara so dua. Saa dwom yi ka Nsɛmmisa a Ɛsɛ sɛ Wususuw Ho no ho wɔ kratafa 289. Sɛ worekenkan saa nkyekyɛm no a, akyinnye biara nni ho sɛ akwan pii a Yehowa faa so daa adɔe adi kyerɛɛ ne nkurɔfo no bɛma wo ho adwiriw wo. Yiw, Yehowa di n’asomfo anokwafo nokware denam tie a otie wɔn sufrɛ na odi ho dwuma wɔ bere a ɛsɛ mu no so. (Dwom 34:6) Nokware dɔ a Yehowa wɔ ma n’asomfo no nhinhim, bere tenten a wɔkɔ so di no nokware no.\n10. Ɔkwan bɛn so na Yehowa di nokware wɔ ne gyinapɛn ahorow ho?\n10 Afei nso, Yehowa di n’asomfo nokware denam kura a ɔkɔ so kura ne gyinapɛn ahorow mu no so. Esiane sɛ Yehowa nte sɛ nnipa bi a wɔpere wɔn ho wɔ nneɛma mu a wofi nkate kɛkɛ mu yɛ ade nti, onhinhim wɔ adwene a ɔwɔ wɔ nea ɛteɛ ne nea ɛnteɛ ho mu. Wɔ mfirihyia mpempem pii mu no, adwene a ɔwɔ wɔ ahonhonsɛmdi, abosonsom, ne awudi ho no nsesae. Ɔnam ne diyifo Yesaia so kae sɛ: “Na ekosi w’akorayɛ mu, mene me ara.” (Yesaia 46:4) Enti, yebetumi anya ahotoso sɛ sɛ yedi Onyankopɔn Asɛm mu abrabɔ ho akwankyerɛ a emu da hɔ no so a, yebenya so mfaso.—Yesaia 48:17-19.\n11. Ma nhwɛso ahorow fa kyerɛ sɛ Yehowa di ne bɔhyɛ ahorow so.\n11 Yehowa di nokware nso denam ne bɔhyɛ ahorow a odi so no so. Sɛ ɔka biribi a, ɛbam. Enti, Yehowa kae sɛ: ‘M’asɛm a efi m’anom rensan mma me nkyɛn kwa, gye sɛ ɛyɛ nea mepɛ na ewie nea enti a mesomae no.’ (Yesaia 55:11) Yehowa nam di a odi n’asɛm so no so di ne nkurɔfo nokware. Ɔmma wɔmfa ahoyeraw ntwɛn biribi a ɔnyɛɛ n’adwene sɛ ɔde bɛba. Yehowa agye din pa wɔ eyi mu ma ne somfo Yosua tumi kae sɛ: “Asɛm pa a [Yehowa, NW] kaa Israel fi no nyinaa mu asɛm biara antɔ fam, ne nyinaa baa mu.” (Yosua 21:45) Enti, yebetumi anya ahotoso sɛ wɔrenni yɛn huammɔ da esiane sɛ Yehowa bedi ne bɔhyɛ ahorow nyinaa so nti.—Yesaia 49:23; Romafo 5:5.\n12, 13. Akwan bɛn so na Yehowa adɔe “wɔ hɔ daa”?\n12 Sɛnea yɛadi kan ahu no, Bible kyerɛ yɛn sɛ Yehowa adɔe “wɔ hɔ daa.” (Dwom 136:1) Ɔkwan bɛn so na eyi te saa? Ade biako ne sɛ, Yehowa bɔne fafiri yɛ nea ɛtra hɔ daa. Sɛnea yesusuw ho wɔ Ti 26 no, Yehowa mfa bɔne a obi ayɛ a ɔde afiri no bere bi a atwam no mmu no atɛn bio. Esiane sɛ ‘yɛn nyinaa ayɛ bɔne, na Onyankopɔn anuonyam abɔ yɛn’ nti, ɛsɛ sɛ yɛn mu biara de aseda ma sɛ Yehowa adɔe wɔ hɔ daa.—Romafo 3:23.\n13 Nanso, Yehowa adɔe wɔ hɔ daa wɔ ɔkwan foforo so. N’asɛm ka sɛ ɔtreneeni ‘bɛyɛ sɛ dua a atim asubɔnten ho a ɛsow n’aba, ne bere mu, na n’ahaban mpo, na nea ɔyɛ nyinaa bewie yiye.’ (Dwom 1:3) Susuw dua frɔmfrɔm a n’ahaban mpo da ho hwɛ! Saa ara nso na sɛ yɛkyerɛ Onyankopɔn Asɛm ho anigye nokwarem a, yɛn nkwa nna bɛware, ayɛ nea asomdwoe wom, na mfaso wɔ so. Nhyira ahorow a Yehowa fi nokwaredi mu de ma n’asomfo anokwafo no wɔ hɔ daa. Nokwarem no, wɔ trenee wiase foforo a Yehowa de reba no mu no, adesamma asoɔmmerɛfo benya n’adɔe daa.—Adiyisɛm 21:3, 4.\nYehowa ‘Rennyaw N’anokwafo’\n14. Ɔkwan bɛn so na Yehowa kyerɛ n’asomfo nokwaredi ho anisɔ?\n14 Yehowa ada ne nokware adi mpɛn pii. Esiane sɛ Yehowa yɛ pɛ bere nyinaa nti, nokware a odi n’asomfo anokwafo no so ntew. Odwontofo no kyerɛwee sɛ: “Mayɛ abofra, na afei mabɔ akora, nanso minhuu onipa trenee a wɔapa no anaasɛ n’asefo srɛ aduan. Efisɛ [Yehowa dɔ atɛntrenee, NW], na ɔrennyaw [n’anokwafo, NW].” (Dwom 37:25, 28) Nokwarem no, ɛfata sɛ yɛsom Yehowa a ɔyɛ Ɔbɔadeɛ no. (Adiyisɛm 4:11) Nanso, esiane sɛ Yehowa yɛ ɔnokwafo nti, yɛn nokwaredi som bo ma no.—Malaki 3:16, 17.\n15. Kyerɛkyerɛ sɛnea ɔkwan a Yehowa ne Israel dii nsɛm no si Ne nokwaredi so dua mu.\n15 Yehowa fi n’adɔe mu boa ne nkurɔfo bere a wɔwɔ ahokyere mu mpɛn pii no. Odwontofo no ka kyerɛ yɛn sɛ: “Ɔhwɛ n’ahotefo kra so, obeyi wɔn afi abɔnefo nsam.” (Dwom 97:10) Susuw sɛnea ɔne Israel man no dii no ho hwɛ. Bere a Yehowa gyee Israelfo no anwonwakwan so wɔ Ɛpo Kɔkɔɔ no mu wiei no, wɔtoo dwom maa no sɛ: “Wode w’adɔe [anaa, “wo nokware dɔ,” NW ase hɔ asɛm] gyaa ɔman a woagye wɔn yi.” (Exodus 15:13) Akyinnye biara nni ho sɛ na ogye a wonyae anwonwakwan so wɔ Ɛpo Kɔkɔɔ mu no yɛ Yehowa nokware dɔ a ɔdaa no adi. Enti, Mose ka kyerɛɛ Israelfo no sɛ: “Ɛnyɛ mo dodow a ɛsen aman nyinaa nti na [Yehowa, NW] de ne ho abɔ mo ho na wapaw mo, efisɛ mo na musua aman nyinaa mu; na esiane sɛ [Yehowa, NW] dɔ mo na odi ne ntam a ɔkaa mo agyanom no so nti na [Yehowa, NW] de nsa a ɛyɛ den yii mo fii nkoafi fii Misraim hene Farao nsam.”—Deuteronomium 7:7, 8.\n16, 17. (a) Bonniayɛ a ɛyɛ ahodwiriw bɛn na Israelfo no daa no adi, nanso ɔkwan bɛn so na Yehowa yam hyehyee no maa wɔn? (b) Ɔkwan bɛn so na Israelfo dodow no ara daa no adi sɛ ‘wonnya wɔn yare ano aduru,’ na kɔkɔbɔ ho nhwɛso bɛn na eyi yɛ ma yɛn?\n16 Nokwarem no, sɛ́ ɔman no, Israelfo ankyerɛ Yehowa adɔe ho anisɔ, efisɛ ogyee wɔn akyi no, “wɔkɔɔ so ara yɛɛ [Yehowa] bɔne, tew ɔsorosoroni no anim atua.” (Dwom 78:17) Wɔtew atua mpɛn pii wɔ mfehaha pii mu, na wogyaw Yehowa kodii atoro anyame akyi som abosom de guu wɔn ho fĩ. Nanso, Yehowa ammu n’apam so. Mmom no, Yehowa nam ne diyifo Yeremia so srɛɛ ne nkurɔfo no sɛ: “San w’akyi, ɔkobɔfo Israel! . . . Meremmuna m’anim menkyerɛ mo bio, na [ɔnokwafo, NW] ne me.” (Yeremia 3:12) Nanso, sɛnea yehui wɔ Ti 25 no, anka Israelfo dodow no ara koma. Nokwarem no, ‘wɔkɔɔ so dii nokware Nyankopɔn abɔfo no ho fɛw, na wobuu ne nsɛm no animtiaa, na wɔsereserew n’adiyifo no.’ Dɛn na efii mu bae? Awiei koraa no, “[Yehowa, NW] abufuhyew no sɔre hyɛɛ ne man no a wonnya ano aduru bio.”—2 Beresosɛm 36:15, 16.\n17 Dɛn na yesua fi eyi mu? Ɛne sɛ ɔnokwafo a Yehowa yɛ no nkyerɛ sɛ obu n’ani gu nneɛma so na saa ara nso na wontumi nnaadaa no. Nokwarem no, Yehowa ‘adɔe dɔɔso,’ na n’ani gye sɛ ɔbɛda mmɔborohunu adi bere a ɛfata sɛ ɔyɛ saa no. Nanso, sɛ ɔbɔnefo bi sen ne kɔn a, dɛn na ɔyɛ no? Wɔ tebea a ɛte saa mu no, Yehowa gyina n’ankasa trenee gyinapɛn ahorow akyi bu atɛn. Sɛnea wɔka kyerɛɛ Mose no, ‘bem na Yehowa mma ɔbɔnefo nni.’—Exodus 34:6, 7.\n18, 19. (a) Ɔkwan bɛn so na asotwe a Yehowa de ba abɔnefo so no yɛ ne nokwaredi ho adanse? (b) Ɔkwan bɛn so na Yehowa bedi n’asomfo a wɔataa wɔn akodu owu mu no nokware?\n18 Asotwe a Onyankopɔn de ba abɔnefo so no nso yɛ ne nokwaredi ho adanse. Ɔkwan bɛn so? Yehu nhwɛso biako wɔ Adiyisɛm nhoma no a ɛka ahyɛde a Yehowa de maa abɔfo baason ho asɛm no mu: “Monkɔ nkohwie Onyankopɔn abufuw nkuruwa no ngu asase so.” Bere a ɔbɔfo a ɔto so abiɛsa no hwiee ne kuruwa ‘guu nsubɔnten ne asuti mu no,’ ɛdan mogya. Afei ɔbɔfo no ka kyerɛɛ Yehowa sɛ: ‘Wo a wowɔ hɔ, na wowɔ hɔ dedaw, na woyɛ Ɔnokwafo, woteɛ, efisɛ woabu atɛn saa, na wɔahwie ahotefo ne adiyifo mogya agu, na woama wɔn mogya anom; wɔfata saa.’—Adiyisɛm 16:1-6.\nYehowa nokwaredi nti, ɔbɛkae wɔn a wɔadi nokware akosi owu mu no na wanyan wɔn\n19 Hyɛ no nsow sɛ, bere a ɔbɔfo no de atemmusɛm no rema no, ɔfrɛɛ Yehowa “Ɔnokwafo.” Dɛn ntia? Efisɛ Yehowa nam abɔnefo a ɔsɛe wɔn no so di n’asomfo a wɔn mu bebree dii nokware koduu owu mu no nokware. Yehowa fi nokwaredi mu kae saafo no yiye te sɛ nea wɔte ase. N’ani gyina sɛ obehu saa anokwafo a wɔawuwu yi bio, na Bible si so dua sɛ n’atirimpɔw ne sɛ ɔnam owusɔre so betua wɔn ka. (Hiob 14:14, 15) Yehowa werɛ mfi n’asomfo anokwafo esiane sɛ wɔnte ase bio nti. Mmom no, “wɔn nyinaa te ase ma no.” (Luka 20:37, 38) Yehowa atirimpɔw a ɛne sɛ ɔbɛsan de wɔn a wɔwɔ ne nkae mu aba nkwa mu bio no yɛ ne nokwaredi ho adanse a emu yɛ den.\nNasifo kum Bernard Luimes (benkum) ne Wolfgang Kusserow (mfinimfini)\nAmammui kuw bi wɔɔ Moses Nyamussua (nifa) peaw kum no\nYehowa Nokware Dɔ Bue Nkwagye Ho Kwan\n20. Henanom ne “mmɔborohunu ade” no, na ɔkwan bɛn so na Yehowa di wɔn nokware?\n20 Wɔ abakɔsɛm nyinaa mu no, Yehowa adi nnipa anokwafo nokware ma ɛyɛ nwonwa. Nokwarem no, mfirihyia mpempem pii na Yehowa de ‘abodwokyɛre bebree akura abufuw ade a wɔasiesie ama ɔsɛe no mu.’ Dɛn ntia? “Sɛ ɔbɛma wɔahu n’anuonyam ahonya nso, mmɔborohunu ade a wɔasiesie ama anuonyam no.” (Romafo 9:22, 23) Saa “mmɔborohunu ade” a wɔfata yi ne wɔn a wɔde honhom kronkron asra wɔn sɛ wɔnkɔyɛ Kristo yɔnko adedifo wɔ N’ahenni mu no. (Mateo 19:28) Yehowa nam nkwagye ho kwan a obue maa saa mmɔborohunu ade yi so kɔɔ so dii Abraham a na wahyɛ no apam yi ho bɔ no nokware: “W’asefo mu na wobehyira asase so amanaman nyinaa, efisɛ woatie me nne.”—Genesis 22:18.\nEsiane Yehowa nokwaredi nti, n’asomfo anokwafo nyinaa wɔ daakye mu ahotoso a edi mũ\n21. (a) Ɔkwan bɛn so na Yehowa di “nnipakuw kɛse” a wɔwɔ anidaso sɛ wobenya wɔn ti adidi mu wɔ “ahohia kɛse” a ɛreba mu no nokware? (b) Dɛn na Yehowa nokwaredi ka wo ma woyɛ?\n21 Yehowa di “nnipakuw kɛse” a wɔwɔ anidaso sɛ wobenya wɔn ti adidi mu wɔ “ahohia kɛse” no mu na wɔatra ase daa wɔ paradise asase so no nokware saa ara. (Adiyisɛm 7:9, 10, 14) Ɛwom sɛ Yehowa asomfo no nyɛ pɛ de, nanso ofi nokwaredi mu ma wonya hokwan a ɛbɛma wɔatra ase daa wɔ paradise asase so. Ɔkwan bɛn so na ɔyɛ saa? Denam agyede—Yehowa nokwaredi ho adanse a ɛsen biara—no so. (Yohane 3:16; Romafo 5:8) Yehowa nokwaredi twetwe wɔn a trenee ho kɔm de wɔn wɔ wɔn koma mu no. (Yeremia 31:3) So Yehowa nokwaredi kɛse a wada no adi ne nea ɔbɛkɔ so ada no adi no ntwe wo mmɛn no? Esiane sɛ ɛyɛ yɛn pɛ sɛ yɛbɛbɛn Onyankopɔn nti, ɛmmra sɛ yɛbɛyɛ ne dɔ ho biribi denam yɛn tirim a yɛabɔ sɛ yɛbɛsom no nokwaredi mu no mu den a yɛbɛhyɛ so.\n1 Samuel 24:1-22 Ɔkwan bɛn so na Dawid daa nokwaredi a ɛsɔ Yehowa ani adi wɔ sɛnea ɔne Ɔhene Saul dii nsɛm no mu?\nEster 3:7-9; 4:6-14 Ɔkwan bɛn so na Ester de n’ankasa nkwa mpo too asiane mu de daa nokwaredi a ɛte sɛ Onyankopɔn de adi kyerɛɛ ne nkurɔfo?\nDwom 136:1-26 Dɛn na saa dwom yi kyerɛkyerɛ yɛn wɔ Yehowa adɔe anaa ne nokware dɔ ho?\nObadia 1-4, 10-16 Ɔkwan bɛn so na Yehowa nokwaredi kanyan no ma ɔtwee Edomfo aso wɔ nokware a wɔanni ho?\nYɛka sɛ obi anim kɔ nyɛ den anaa ɔnyɛ animhwɛ a, dɛn na ɛkyerɛ? Sɛ yesusuw Yehowa su ahorow ho a, ɛbɛboa yɛn ma yɛanya ne su no bi.


Suasua Yehowa Atɛntrenee ne Ne Mmɔborɔhunu | Adesua\nKENKAN WƆ Afrikaans Albanian Alur Amharic Amis Angolan Sign Language Arabic Armenian Aymara Azerbaijani Bashkir Bassa (Cameroon) Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch English Estonian Ewe Fijian Filipino Sign Language Finnish Finnish Sign Language Fon French Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Italian Italian Sign Language Japanese Kabiye Kannada Kikamba Kikaonde Kikuyu Kiluba Kinyarwanda Kirghiz Kirundi Kisonge Korean Kurdish Kurmanji Kurdish Kurmanji (Caucasus) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Marathi Marshallese Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Ndebele (Zimbabwe) Ndonga Nepali Ngabere Norwegian Nzema Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Punjabi Quechua (Ancash) Quichua (Imbabura) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Totonac Tsonga Tswana Turkish Turkmen Tuvaluan Twi Tzeltal Tzotzil Ukrainian Uzbek Venda Venezuelan Sign Language Wolaita Xhosa Yoruba Zande Zapotec (Isthmus) Zulu\n“Momfa nokware mmu atɛn, na obiara ne ne yɔnko nni wɔ adɔe ne mmɔborɔhunu so.”—SAK. 7:9.\nNNWOM: 125, 88\nSɛ afoforo pɛ sɛ yɛde wɔn bɔne kyɛ wɔn a, dɛn na yɛbɛyɛ de asuasua Yehowa mmɔborɔhunu?\nNkwa ho adwene a Yehowa wɔ no, dɛn na yɛyɛ de kyerɛ sɛ yɛwɔ bi?\nSɛ asafo mu mpanyimfo redi obi asɛm a, wɔbɛyɛ dɛn asuasua sɛnea Yehowa bu atɛntrenee?\n1, 2. (a) Sɛn na na Yesu te nka wɔ Onyankopɔn Mmara ho? (b) Sɛn na akyerɛwfo ne Farisifo no kyinkyim Mose Mmara no?\nMOSE Mmara no, na ɛda Yesu koma so paa. Ɛnyɛ nwonwa! Efisɛ Yesu Agya, Yehowa, na ɔde saa Mmara no mae, na ɔno nso ne Obi a ne ho hia Yesu paa wɔ n’asetena mu. Ná Yesu ani gye Onyankopɔn mmara ho paa. Nkɔmhyɛ a ɛwɔ Dwom 40:8 kaa ho asɛm sɛ: “Nea mepɛ ne sɛ mɛyɛ w’apɛde, O me Nyankopɔn, na wo mmara wɔ me koma mu.” Yesu nam nsɛm a ɔkae ne nea ɔyɛe so kyerɛe sɛ Onyankopɔn Mmara yɛ pɛ, mfaso wɔ so, na emu nsɛm bɛbam ɔkwan biara so.—Mat. 5:17-19.\n2 Enti bere a Yesu hui sɛ akyerɛwfo ne Farisifo no akyinkyim n’Agya Mmara no, ɛbɛyɛ sɛ ɛyɛɛ no yaw paa! Ná saa nkurɔfo no di Mose Mmara no mu nsɛm nketenkete bi so frenkyemm, efisɛ Yesu kae sɛ: “Muyi ɛme ne onunum ne kumin so ntotoso du du.” Mfomso bɛn na na ɛwɔ nea wɔyɛ no ho? Yesu de kaa ho sɛ: “Mmara no mu nsɛm a tumi wom a ɛne atɛntrenee ne mmɔborɔhunu ne nokwaredi no de, momfa nyɛ hwee.” (Mat. 23:23) Ná Farisifo no bu wɔn ho treneefo. Nanso Yesu deɛ, na ɔnte saa; na ɔte Mose Mmara no ase. Afei nso, na onim sɛ mmara biara ma yehu biribi fa Onyankopɔn suban ho.\n3 Kristofo deɛ, yɛnhyɛ Mmara apam no ase. (Rom. 7:6) Nanso, Yehowa akora Mose Mmara no so wɔ n’Asɛm Bible mu. Ɔmpɛ sɛ yɛde Mose Mmara no mu nsɛm nketenkete haw yɛn ho, na mmom ɔpɛ sɛ yehu emu “nsɛm a tumi wom” no, kyerɛ sɛ, nnyinasosɛm a ɛwɔ Mose Mmara no mu, na yɛde yɛ adwuma. Nhwɛso bi ni. Guankɔbea nkurow ho nhyehyɛe a Yehowa yɛe no, nnyinasosɛm bɛn na yebetumi anya afi mu? Adesua a edi wei anim no, ɛma yehuu anammɔn a onipakumfo no tui, na ɛkyerɛɛ nea yebetumi asua afi mu. Adesua yi mu nso, guankɔbea nkurow ho nhyehyɛe no bɛma yɛasua Yehowa ho ade, na yebehu sɛnea yebesuasua ne suban. Enti yebenya nsɛmmisa a edidi so yi ho mmuae: Guankɔbea nkurow no, sɛn na ɛma yehu sɛ Yehowa wɔ mmɔborɔhunu? Dɛn na ɛma yehu fa adwene a Yehowa wɔ wɔ nkwa ho? Ɔkwan bɛn so na ɛma yehu sɛ Yehowa atɛntrenee di mũ? Emu biara no, hwɛ nea wubetumi ayɛ de asuasua wo soro Agya no.—Kenkan Efesofo 5:1.\n“MUNYI NKUROW A EYE MA MO”—ƐYƐ MMƆBORƆHUNU\n4, 5. (a) Sɛnea ɛbɛyɛ a ɛrenyɛ den sɛ obi beguan akɔ guankɔbea nkurow no mu no, dɛn na wɔyɛe, na adɛn ntia? (b) Dɛn na wei ma yehu fa Yehowa ho?\n4 Guankɔbea nkurow nsia no, na ɛhɔ kɔ nyɛ den. Yehowa ka kyerɛɛ Israelfo no sɛ guankɔbea nkurow no, wonyi mmiɛnsa wɔ Yordan Asubɔnten no fã baako na wonyi mmiɛnsa nso wɔ ɔfã a aka no. Adɛn ntia? Sɛnea ɛbɛyɛ a ɛrenyɛ den sɛ onipakumfo biara betumi aguan akɔ hɔ ntɛm. (Num. 35:11-14) Akwan a ɛkɔ guankɔbea nkurow no mu no, na wosiesie no kama. (Deut. 19:3) Yudafo atetesɛm kyerɛ sɛ, na wɔde ahyɛnsode sisi kwan ho ma ɛkyerɛ onipakumfo no kwan kɔ kurow no mu. Guankɔbea nkurow no a na ɛwɔ hɔ nti, na enhia sɛ onipakumfo bi a wanhyɛ da guan kɔ ɔman foforo bi so kɔpɛ ahobammɔ. Sɛ ɔkɔ ɔman foforo so a, anhwɛ a na wakɔsom abosom.\n5 Wo deɛ dwen wei ho hwɛ: Yehowa ankasa na ɔhyɛe sɛ, sɛ obi hyɛ da kum onipa a, wonkum no bi. Nanso, ɔkae nso sɛ, sɛ obi kum obi na wanhyɛ da a, wobetumi ahu no mmɔbɔ na wɔabɔ no ho ban. Nhomanimfo bi kae sɛ: “Ná biribiara mu da hɔ fann. Ɛyɛ Onyankopɔn adom ara kwa.” Yehowa nyɛ ɔtemmufo a ne tirim yɛ den a nea ɔpɛ ara ne sɛ ɔbɛtwe ne nkoa aso. Mmom, “ne mmɔborɔhunu dɔɔso.”—Efe. 2:4.\n6. Farisifo no suasuaa Onyankopɔn mmɔborɔhunu anaa? Kyerɛkyerɛ mu.\n6 Farisifo no deɛ, na wɔmpɛ sɛ wohu afoforo mmɔbɔ. Yudafo atetesɛm kyerɛ sɛ, sɛ obi yɛ bɔne koro no ara boro mprɛnsa a, na wɔmpɛ sɛ wɔde kyɛ no. Ná Yesu pɛ sɛ ɔma ɛda adi sɛ Farisifo no wɔ adwemmɔne. Enti ɔmaa mfatoho a ɛfa Farisini bi ne towgyeni hobrɛasefo bi a wɔkɔbɔɔ mpae ho. Ná towgyeni no resrɛ sɛ Onyankopɔn nhu no mmɔbɔ. Farisini no bɔɔ mpae sɛ: “O Onyankopɔn, meda wo ase sɛ mente sɛ nnipa a aka no, apoobɔfo, wɔn a wɔnteɛ, awaresɛefo, anaasɛ towgyeni yi mpo.” Adɛn nti na na Farisifo no mpɛ sɛ wohu afoforo mmɔbɔ koraa? Bible ka sɛ, na “wommu wɔn a wɔaka no hwee.”—Luka 18:9-14.\nWubue “kwan” anaa wotew w’anim ma ɛyɛ mmerɛw ma afoforo sɛ wɔbɛba wo nkyɛn abɛsrɛ bɔne fafiri? (Hwɛ nkyekyɛm 4-8)\n7, 8. (a) Sɛ obi yɛ wo bɔne a, wobɛyɛ dɛn asuasua Yehowa? (b) Adɛn nti na ehia sɛ yenya ahobrɛase na ama yɛatumi de afoforo bɔne akyɛ wɔn?\n7 Suasua Yehowa, na ɛnyɛ Farisifo no. Hu afoforo mmɔbɔ. (Kenkan Kolosefo 3:13.) Ade baako a wubetumi ayɛ ne sɛ wobɛma ayɛ mmerɛw sɛ afoforo bɛba wo nkyɛn abɛsrɛ bɔne fakyɛ. (Luka 17:3, 4) Bisa wo ho sɛ: ‘Sɛ obi yɛ me bɔne mpɛn pii mpo a, miyi me yam de kyɛ no ntɛm ara anaa? Sɛ obi yɛ me bɔne anaa ɔyɛ biribi ma ɛhaw me a, m’ani gye ho paa sɛ mɛma asomdwoe asan aba me ne no ntam?’\n8 Sɛ yebetumi de afoforo bɔne akyɛ wɔn a, ehia sɛ yenya ahobrɛase. Farisifo no, na wobu afoforo animtiaa, enti na wɔmpɛ sɛ wɔde bɔne kyɛ. Nanso Kristofo deɛ, ɛsɛ sɛ yɛbrɛ yɛn ho ase na ‘yebu afoforo sɛ wɔkyɛn yɛn,’ na yɛde wɔn bɔne kyɛ wɔn korakora. (Filip. 2:3) Wubetumi abisa wo ho sɛ, ‘Meresuasua Yehowa na mebrɛ me ho ase anaa?’ Bue “kwan,” anaa tew w’anim ma ɛnyɛ mmerɛw mma afoforo sɛ wobetumi aba wo nkyɛn abɛsrɛ bɔne fafiri. Mpere wo ho mfa abufuw, na yɛ ntɛm hu afoforo mmɔbɔ.—Ɔsɛnk. 7:8, 9.\nBU NKWA NA “WOANNI MOGYA HO FƆ”\n9. Dɛn na Yehowa yɛe de boaa Israelfo ma wohui sɛ nnipa nkwa yɛ kronkron?\n9 Ade baako paa nti a na guankɔbea nkurow no wɔ hɔ ne sɛ ɛbɛbɔ Israelfo no ho ban na wɔanni mogya ho fɔ. (Deut. 19:10) Nkwa ho hia Yehowa paa, na okyi “nsa a ehwie mogya a edi bem gu.” (Mmeb. 6:16, 17) Onyankopɔn bu atɛntrenee na ɔyɛ kronkron, enti sɛ obi kum obi na wanhyɛ da mpo a, na ɔrentumi nyɛ nhwɛhãã. Ɛwom, sɛ obi kum obi na wanhyɛ da a, na wobetumi ahu no mmɔbɔ. Ɛno mpo, na ɛsɛ sɛ ɔde n’asɛm kɔto mpanyimfo no anim. Sɛ wodi asɛm no na wohu sɛ wanhyɛ da ampa a, na ɛsɛ sɛ ɔtena guankɔbea kurow no mu kosi sɛ ɔsɔfo panyin no bewu. Wei kyerɛ sɛ, anhwɛ a na ɔbɛtena hɔ ne nkwa nna a aka nyinaa. Saa nsunsuanso yi maa Israelfo no nyinaa hui sɛ nnipa nkwa yɛ kronkron. Nea ɛbɛyɛ na wɔahyɛ Onii a ɔmaa wɔn nkwa no anuonyam no, na ɛnsɛ sɛ wɔyɛ biribi anaa wɔtenatena nneɛma bi ho ma ɛde afoforo nkwa to asiane mu.\n10. Yɛhwɛ nea Yesu kae a, dɛn na akyerɛwfo ne Farisifo no yɛe a ɛkyerɛ sɛ na wommu afoforo nkwa?\n10 Akyerɛwfo ne Farisifo no, na wɔnte sɛ Yehowa, efisɛ na wommu afoforo nkwa. Adɛn nti na yɛreka saa? Yesu ka kyerɛɛ wɔn sɛ: “Mugyee nimdeɛ safe no; mo ankasa moankɔ mu, na wɔn a wɔrekɔ mu no nso musiw wɔn kwan!” (Luka 11:52) Saa nkurɔfo no na na ɛsɛ sɛ wɔkyerɛkyerɛ Onyankopɔn Asɛm no mu na wɔboa afoforo ma wɔfa ɔkwan a ɛkɔ daa nkwa mu no so. Nanso woyii nkurɔfo adwene fii Yesu a ɔyɛ “nkwa Safohene no” so mmom, na wɔma wɔkɔfaa ɔkwan a ɛde wɔn bɛkɔ ɔsɛe pasaa mu so. (Aso. 3:15) Akyerɛwfo ne Farisifo no, na wɔyɛ ahantan ne pɛsɛmenkominya; ná afoforo nkwa ne wɔn yiyedi ho nhia wɔn ahe biara. Wei ma yehu sɛ na wɔn tirim yɛ den, na na wonni ahummɔbɔ koraa!\n11. (a) Dɛn na ɔsomafo Paulo yɛe de kyerɛe sɛ Onyankopɔn adwene a ɔwɔ wɔ nkwa ho no, ɔwɔ bi? (b) Adwene a na Paulo wɔ wɔ asɛnka adwuma no ho no, dɛn na ɛbɛboa yɛn ama yɛanya bi?\n11 Yɛbɛyɛ dɛn akwati akyerɛwfo ne Farisifo no suban na yɛasuasua Yehowa? Ɛsɛ sɛ yebu nkwa sɛ akyɛde a ɛsom bo. Ɔsomafo Paulo dii adanse fefeefe de kyerɛɛ saa. Ɛno nti, otumi kae sɛ: “Me ho afi wɔ nnipa nyinaa mogya ho.” (Kenkan Asomafo Nnwuma 20:26, 27.) Nanso, ɛnyɛ sɛ Paulo anka asɛm no a n’ahonim bebu no fɔ anaa Yehowa se ɔnka ara nti na ɔkae. Mmom, na ɔdɔ nnipa, na na obu wɔn nkwa sɛ ɛsom bo. (1 Kor. 9:19-23) Yɛn nso, adwene a Onyankopɔn wɔ wɔ nkwa ho no, ɛsɛ sɛ yɛbɔ mmɔden nya bi. Yehowa ‘pɛ sɛ obiara nya adwensakra.’ (2 Pet. 3:9) Saa na wo nso wopɛ anaa? Sɛ yɛwɔ mmɔborɔhunu a, ɛbɛkanyan yɛn ama yɛde nsi ne ahokeka aka asɛmpa no. Yɛyɛ saa a, yɛn ani begye paa.\n12. Adɛn nti na ahobammɔ anaa ahwɛyiye ho hia Onyankopɔn nkurɔfo?\n12 Adwene a Yehowa wɔ wɔ nkwa ho no, sɛ yɛwɔ bi a, yɛrenyɛ yɛn ade wɔ ɔkwan bi so a ɛbɛma yɛapira yɛn ho anaa afoforo. Sɛ yɛreyɛ adwuma bi anaa yɛreka kar a, ɛsɛ sɛ yɛhwɛ yiye. Sɛ yɛresi dan a yehyia mu som, yɛresiesie hɔ, anaa yɛreka kar akɔ mmeae a yehyiam som a, ɛno nso ɛsɛ sɛ yɛhwɛ yiye. Ɛnsɛ sɛ ɛba da sɛ yɛbɛma adwuma a yebewie bere ano anaa sika ho hia yɛn sen yɛn ahobammɔ ne yɛn apɔwmuden. Yɛn Nyankopɔn a obu atɛntrenee no yɛ nea ɛteɛ ne nea ɛfata bere nyinaa. Yɛpɛ sɛ yesuasua no. Ehia sɛ asafo mu mpanyimfo titiriw hwɛ yiye na wɔampira wɔn ho ne afoforo a wɔne wɔn reyɛ adwuma. (Mmeb. 22:3) Enti sɛ asafo mu panyin bi twe w’adwene si mmara a ɛfa ahobammɔ ho so a, tie. (Gal. 6:1) Bu nkwa sɛnea Yehowa bu nkwa no, na “woanni mogya ho fɔ.”\n‘MUMMU ATƐN SƐNEA AHYƐDE YI TE’\n13, 14. Mpanyimfo a wɔwɔ Israel no, na wɔbɛyɛ dɛn asuasua sɛnea Yehowa bu atɛntrenee no?\n13 Yehowa ka kyerɛɛ mpanyimfo a wɔwɔ Israel no sɛ wonsuasua sɛnea obu atɛntrenee no. Nea edi kan, na ɛsɛ sɛ mpanyimfo no hwehwɛ nokware a ɛwɔ asɛm no mu. Afei nso, ansa na mpanyimfo no besi gyinae sɛ wobehu onipakumfo bi mmɔbɔ no, na ehia sɛ wɔtɔ wɔn bo ase hwɛ nea enti a onipakumfo no kum obi, ne suban, ne nneɛma bi a wayɛ bere bi a atwam. Ná ɛsɛ sɛ mpanyimfo no suasua Yehowa na wobu atɛntrenee. Enti na ɛsɛ sɛ wohu sɛ onipakumfo no ‘hyɛɛ da kɔtɛw baabi’ anaa “ɔtan nti” na okum onipa no. (Kenkan Numeri 35:20-24.) Sɛ asɛm no ho adansefo wɔ hɔ a, anyɛ yiye koraa no, na ɛsɛ sɛ wɔyɛ baanu ansa na wɔatumi agyina wɔn anom asɛm so aka sɛ onipa no hyɛɛ da na okum obi.—Num. 35:30.\n14 Sɛ mpanyimfo no hu asɛm no mu nokware wie a, na ɛsɛ sɛ wɔhwɛ sɛnea onipa no te ankasa, na ɛnyɛ nea wayɛ no nko ara. Ná ehia sɛ wonya nhumu, kyerɛ sɛ, ɛsɛ sɛ wohu asɛm no mu yiye na wohu nea enti a onipa no kum obi. Nea ɛsen ne nyinaa no, na wohia Yehowa honhom kronkron na ama wɔatumi asuasua Yehowa na wɔanya nhumu ne mmɔborɔhunu, na wɔabu atɛntrenee.—Ex. 34:6, 7.\n15. Sɛ yɛhwɛ sɛnea na Yesu bu abɔnefo ne sɛnea na Farisifo no bu abɔnefo a, nsonsonoe bɛn na ɛwom?\n15 Farisifo no deɛ, nea na ehia wɔn ara ne nea ɔbɔnefo no ayɛ na ɛnyɛ sɛnea ɔbɔnefo no te ankasa. Bere a Farisifo no hui sɛ Yesu akɔ apontow bi ase wɔ Mateo fie no, wobisaa Yesu asuafo no sɛ: “Dɛn nti na mo kyerɛkyerɛfo no ne towgyefo ne nnebɔneyɛfo didi?” Yesu buae sɛ: “Nnipa a wɔwɔ ahoɔden no nhia ɔyaresafo, na mmom wɔn a wɔyare na wohia. Afei monkɔ na munkosua nea eyi kyerɛ, ‘Mepɛ mmɔborɔhunu, na ɛnyɛ afɔrebɔ.’ Na mammɛfrɛ treneefo na mmom nnebɔneyɛfo.” (Mat. 9:9-13) Ná Yesu resosɔ bɔne so anaa? Ɛnte saa koraa. Ná Yesu pɛ sɛ nkurɔfo sakra fi wɔn bɔne ho. Enti na adwensakra di akoten wɔ ne nkyerɛkyerɛ mu. (Mat. 4:17) Yesu hui sɛ na “towgyefo ne nnebɔneyɛfo” no bi pɛ sɛ wɔsakra. Ɛnyɛ adidi nko ara nti na wɔbaa Mateo fie hɔ. Mmom, na wɔn mu pii yɛ Yesu akyidifo. (Mar. 2:15) Awerɛhosɛm ne sɛ, Farisifo dodow no ara anhu nea na Yesu ahu wɔ saa nkurɔfo no ho no. Ná Farisifo no kyerɛ sɛ wɔsom Onyankopɔn a obu atɛntrenee na ɔwɔ mmɔborɔhunu no. Nanso, wɔansuasua Onyankopɔn koraa; na wobu wɔn yɔnko nnipa sɛ wɔyɛ abɔnefo, na mfaso biara nni wɔn so.\n16. Dɛn na ɛsɛ sɛ asɛnni boayikuw bɔ mmɔden sɛ wobehu?\n16 Yehowa “dɔ atɛntrenee,” enti ɛsɛ sɛ asafo mu mpanyimfo a wɔwɔ hɔ nnɛ suasua no. (Dw. 37:28) Nea edi kan, ehia sɛ mpanyimfo no “hwehwɛ asɛm no mu” hwɛ sɛ onipa no ayɛ bɔne anaa. Sɛ wayɛ bɔne a, ɛnde ɛsɛ sɛ wogyina Bible akwankyerɛ so hu nea ɛsɛ sɛ wɔyɛ. (Deut. 13:12-14) Sɛ asɛnni boayikuw bi redi obi asɛm a, ɛsɛ sɛ wɔtɔ wɔn bo ase hwɛ sɛ Kristoni a wayɛ bɔne a emu yɛ duru no anu ne ho anaa. Ɛnyɛ bere nyinaa na ɛyɛ mmerɛw sɛ wobehu sɛ obi anu ne ho anaasɛ onnuu ne ho. Adwene a ɔbɔnefo bi wɔ wɔ bɔne a wayɛ ho ne nea ɛwɔ ne koma mu ɛnna ɛkyerɛ sɛ wanu ne ho. (Adi. 3:3) Ɛsɛ sɛ ɔbɔnefo bi da no adi sɛ wanu ne ho ansa na wɔahu no mmɔbɔ. *\n17, 18. Mpanyimfo bɛyɛ dɛn ahu sɛ obi anu ne ho ampa? (Hwɛ mfonini a ɛwɔ adesua yi mfiase no.)\n17 Yehowa ne Yesu tumi hu nea ɛwɔ nnipa koma mu, nanso mpanyimfo deɛ, wontumi nhu nea ɛwɔ obi koma mu. Ɛnde, sɛ woyɛ asafo mu panyin a, wobɛyɛ dɛn ahu sɛ obi anu ne ho ampa? Nea edi kan, bɔ mpae hwehwɛ nyansa ne nhumu. (1 Ahe. 3:9) Nea ɛto so mmienu, hwɛ Onyankopɔn Asɛm ne nhoma ahorow a akoa nokwafo no ayɛ mu. Ɛbɛboa wo ama woahu nsonsonoe a ɛwɔ “wiase awerɛhow” ne “Onyankopɔn kwan so awerɛhow” mu. “Onyankopɔn kwan so awerɛhow” na ɛkyerɛ sɛ obi anu ne ho ampa. (2 Kor. 7:10, 11) Nnipa bi a wonuu wɔn ho ne wɔn a wɔannu wɔn ho ho asɛm wɔ Kyerɛwnsɛm no mu; wubetumi ahwɛ. Bible ka sɛ saa nkurɔfo no tee nka sɛn, suban bɛn na wɔdaa no adi, na wɔyɛɛ wɔn ade sɛn?\n18 Nea etwa to no, bɔ mmɔden sɛ wubehu sɛnea onipa no te ankasa. Nea ɛma ɔyɛɛ saa, adwene a ɔde yɛɛ saa, ne tebea a na ɔwom. Yesu na ɔyɛ Kristofo asafo no ti. Bible hyɛɛ ne ho nkɔm sɛ: “Ɛnyɛ nea n’ani hu so na obebu atɛn, na ɛnyɛ nea n’aso te so na obeyi ntɛn. Na ɔde atɛntrenee bebu ahiafo atɛn na ɔde trenee ayi asase so ahobrɛasefo ntɛn.” (Yes. 11:3, 4) Asafo mu mpanyimfo, Yesu apaw mo sɛ monhwɛ asafo no so, na sɛnea obu atɛn no, ɔbɛboa mo ama mo nso moayɛ saa. (Mat. 18:18-20) Ɛnyɛ yɛn dɛ sɛ yɛwɔ asafo mu mpanyimfo a wodwen yɛn ho a wɔrebɔ mmɔden sɛ wɔbɛyɛ saa? Yɛn ani sɔ sɛ wɔreboa yɛn ama yɛahu afoforo mmɔbɔ wɔ asafo no mu na yɛde atɛntrenee ayɛ adwuma!\n19. Asuade bɛn na woanya afi guankɔbea nkurow ho nhyehyɛe no mu a woayɛ w’adwene sɛ wode bɛyɛ adwuma?\n19 “Nimdeɛ ne nokware no suban” ho asɛm wɔ Mose Mmara no mu. Ɛma yehu Yehowa ne ne nnyinasosɛm a ɛteɛ no. (Rom. 2:20) Yɛhwɛ guankɔbea nkurow no sei a, ɛma mpanyimfo hu sɛnea wɔde ‘nokware bebu atɛn.’ Afei nso ɛboa yɛn nyinaa ma yehu sɛnea ‘obiara ne ne yɔnko bedi wɔ adɔe ne mmɔborɔhunu so.’ (Sak. 7:9) Yɛnhyɛ Mose Mmara no ase, nanso Yehowa nsesae. Atɛntrenee ne mmɔborɔhunu ho da so ara hia Yehowa. Hwɛ hokwan ara yɛanya sɛ yɛresom Onyankopɔn a ɔbɔɔ yɛn wɔ ne suban so no! Yebetumi asuasua ne suban na yɛde no ayɛ yɛn guankɔbea.\n^ nky. 16 Hwɛ “Nsɛmmisa a Efi Akenkanfo Hɔ” a epuee September 15, 2006, Ɔwɛn-Aban, kr. 30..